text:
1
Pole sana. Ubufasha se umuntu yabinyuza hehe ko nta numero ye mwashizeho
Ibyo twakora byose Imana niyo ufite ubuzima bwawe mu biganza byayo Imana ijya inyura muganga igihe babaga umuntu iba ihari ibabyira mukora aha niho narwaye mureke dusenge Niyo nkunga iboneka
urwanda Ngo Ruratunz?Ntaco Rwokora?Twe Muburundi Twamujana Kumupfumu.Mu kumoso
Pole ndugu. Imana ikorohereze. Naho abo bateka mutwe bigize imana ngo basengwe nabantu ubirinde. Abafite ubushake barahari kandi amafranga akenewe ngo wivuze azaboneka bidatinze humura.
MUVANDIMWE REKA KWIZIRIKA KUBYIDINI ,URENGERE UBUZIMA BWAWE, JYENDA BAGUSENGER UFITE KWIZERA , IBYO NUBUSA KURI YESU , NAGUKIZA NTAWUZEMERA KO WIGEZE URWARA. NDAKUBURIYE IGISIGAYE NAMAHITAMO YAWE.
jojo Aho ari nihazima kurusha uko ubitekereza ALLAH niwe muganga uruta abaganga aho rukomeye niwe ubyoroshya rata muvandimwe ALLAH aguhe kwihangana kdi akorohereze aguhe shifaa ntacyo abaganga bakora ALLAH atabishatse iringire ALLAH wakuremye byose bizagenda neza.shifaka ALLAH Maze ujye ukoraho usome BISMILLAH RAHMAN RAHIM Inshuro (3), AWUDHUBILLAHI MINA SHAITWAN RAJIM Inshuro(7). ALLAH arabyoroshya akugabanyirize ububabare kdi ukure ibyiringiro kubiremwa wiringire ALLAH SUBHANA WATAALA Niwe unyuza mubantu.
Serubogo mwana wa mama egera yesu wenyine umuhamagare akwiyereke umva va mubindi byose usenge,jya gushaka abakozi b imana imana yahaye izo mpano zo gusengera abantu bagufashe utarinze kujyana amafranga hanze,YESU N UMUGANGA W ABAGANGA!!!
Ariko wowe wiyita jojo,iyo tv uvuga ivura abantu ni iyahe?ngo nuko ari umusiramu ngo nahubundi amaraso ya Yesu yamukiza,hahh ariko kweri uwapfuye yarihuse pe,abakurambere barushije benshi muri twe kumenya Imana ndabyemeye.niko se jojo we ninde wakubeshye ko amaraso y Imana y i Rwanda atamukiza?si umunyarwanda se?hahh ibyo by ubusiramu nibya Yesu rwose ntimukabyibeshyemo mujya mu madini;kuko nta wundi mukiza utari Imana y u Rwanda,abakurambere barayimenye bayita Ishoborabyose kuko ariko yabiyeretse,aka kaguru k uyu muvandimwe rero ndagasengeye ngo mu izina ry Imana y i Rwanda gakire,yo Ihumura impumyi igakiza ibirema,ikazura abapfuye doreko ari nayo yabaremye,utayizera yizerera mu bigirwamana nk uko abakurambere babivuze kandi ibyo bifite amaso ariko ntibireba,amaboko ariko ntibikora ariko Imana y i Rwanda irakiza,irareba ikabona kandi ni umukozi w umuhanga,muvandi uyizere we gucika intege iragukiza uzajye uyirata hose.wowe jojo uwo wita Yesu ni izina ry irinyamahanga kuko mu kinyarwanda bisobanura umucunguzi/Kibogo/umukiza,uyu mukiza rero ni Imana y i Rwanda yiyiziye mu isi yigize umuntu ikambara umubiri nkatwe ngo iducungure,ni yayindi abakurambere bambaje kuva kera imwe bitaga iyakare n ishyerezo,ubundi ayo madini yakopeye ibya basogokuruza abizana mu zindi ndimi ngo ajijishe yiyitirire imyemerere y abakurambere bahishuriwe n Imana ishobora byose. Rero ari wowe wizerera muri uwo wita Yesu ari uwo wita umusiramu wizerera muwo yita Allah mwese mwizera umwe ariko siko mwese mwizera ibyo yabakoreye kuko abahisiramu batizera ko yabapfiriye ariko nyine ni umwe mwizera kandi mwese mwizerera mu Mana y i Rwanda kuko ayo ni amazina mvamahanga abanyamahanga babazanyemo ngo babakolonize,ntacyo byari bitwaye kuguma kumwita mu kinyarwanda cyacu ariko nyine kubwo gushaka kwiyitirira imyemerere yacu/amateka yacu bamuhinduriye inyito bashyira mu mazina y amanyamahanga nyamara basobanura umwe gusa ariwe basogokuruza bise Imana y i Rwanda.
nakugira Inama yo kuzajya kwa Bishop Rugagi asigiwe gusengera abarwayi cyangwa abantu birirwa batwara za Rwanda day babagabanye urababaye bagufashe
Ihangane kabisa umubiri ubyara udahatse, nanjye nshigikiye igitekerezo cya murigo faustin bishop Rugagi ntandwara yamukanga nanjye uriya muntu wimana ndamwemera najyeyo amusengere mugihe agitegereje kujya hanze hari nigihe yajya hanze ntanakire contact zo kwa Rugagi 0789950130 bazamuyobora
Ariko ko leta ari umubyeyi wa twese yatabara koko uriya mwana w'umunyarwanda akavuzwa koko.naho inkunga y abaturarwanda naho yatangwa ariko leta igomba kuba iya mbere mu gutabara nicyo tuba twarabatoreye. Nizeyeko ikibazo kizakemuka .Imana ibidufashemo tugire urukundo ruzira uburyarya.
yooo pole kabisa kijana huo namjua,ariko nuko ari umu isilamu kandi icyo namubwira nuko iyo ndwara nta muganga wayivura usibye Amaraso ya Yesu,ni yandikire Emmanuel.tv,hanyuma bazamuvurira ubusa icyo mwamufasha ni itke gusa Imugeza aho mbabwiye.Ni mujye kuri internet muzahamenya.Amahoro y'Imana abane namwe.
Serybogo,nyuma yigihe umaze wivuza byarananiranye,hari Imana,egera Bishop Rugagi Innocent Umuhanuzi agusengere Imana igukize. Murigo Faustin
Mwana imana ikube hafi arko ndagirango nkugire inama yo kijya mumasengesho kuko niho ushobora gukirira kdi ukemera ko yezu ari muganga uruta abandi bose kdi ukizera uzakira nta kabuza
Ariko rero ntabwo mwasobanuye neza aho agomba kujya kwivuza kuko ibyo tumenyereye abandi bakora contact n'ibitaro byo hanze cyane cyane mu Buhinde noneho bakamenya icyo bagomba kumukorera kandi bakamubwira icyo bisaba kugira ngo avurwe kuko kugenda gusa utavuganye n'abakuvura ndumva bigoranye.
IMANA YO ISHOBORA BYOSE,IGUFASHE, NANJYE NDAGUHA INKUNGA Y'ISENGESHO, KANDI IMANA IZAJYIRA ICYO IKORA NDAYIZEYE.
1


c: text/html

text:
Akarere ka Ruhango ni kamwe mu Turere tw’igihugu dufite amashyamba make kandi gafite abaturage benshi. Ibi bisobanura ko abaturage bafite ikibazo cyo kubona ibicanwa gikabije. Akarere kagizwe n’ibice bibiri bitandukanye ndetse no mu rwego rw’amashyamba ni nako bimeze.
Hari igice cy’iburengerazuba kigizwe n’imisozi iringaniye:Imirenge ya Bweramana, Kabagali, Kinihira, Mwendo, Byimana haboneka amashyamba menshi n’igice cya Ruhango igice cy’uburasirazuba ni igice cy’amayaga kigizwe n’ Imirenge ya Ntongwe, Kinazi, Mbuye n’igice cy’Umurenge wa Ruhango hagaragara amashyamba make.
Mu mwaka wa 2016, ubuso bwose bw’amashyamba bugera kuri 9525 ha ku buso bwose bw’Akarere bungana na 62680 ha cyangwa 15 % by’uboso bw’Akarere kose. Ubuso bw’amashyamba buracyari buke; mu cyerekezo 2020; ubuso bw’amashyamba ku rwego rw’igihugu bugomba kuba bugeze kuri 30% bw’igihugu. Ni ngombwa kongera ubuso buteyeho amashyamba ndetse n’ibiti bivangwa n’imyaka kugirango tugere kuri iyi ntego.
Gahunda ihari mu Karere ni ugutera ibiti bivangwa n’imyaka (Agro-forestiers). Kuko ubuso buterwaho amashyamba ntabwo.
Tugomba rero kongera ubuso bw’amashyamba; ibi bisaba ingengo y’imari y’amashyamba yiyongereye kuko mu ngengengo y’imari ; buri mwaka, Akarere ka Ruhango kagenerwa amafaranga agera kuri miliyoni mirongo itatu (30.000.000 Frw) .
Tubifashijwemo inkunga n’umushinga wa PEGReF/RNRA ukorera muri MINIRENA, umushinga wadufashije gusazura amashyamba ashaje ku buso bwa 90 ha.
Mu mwaka wa 2013-2014-2015; hasazuwe amashyamba ku buso bwa 90 ha.
1 AMASHYAMBA YASAZUWE KOPERATIVE KOGIBUKA KU BUSO BWA 35 ha
1 AMASHYAMBA YASAZUWE NA KOPERATIVE TWISUNGANE KU BUSO BWA 55 ha
Bahawe ku musozi wa Kanyarira; Umudugudu wa Nyaburondwe, Akagari ka Mpanda,Umurenge wa Byimana kugirango buzuze ubuso bubura buboneke.
IMIHANDA ITERWAHO IBITI NA KOPERATIVE TWISUNGANI KU BUREBURA BWA 85 km (Mu mwaka wa 2013-2014-2015 )
Mu mwaka wa 2015-2016;mu gutera amashyamba ku mihanda; umushinga wa PEGReF/RNRA, wadufashije gutera amashyamba ku mihanda yo mu Murenge wa Ruhango ku burebure bwa 50 km.
USEFULL LINK: http://rnra.rw/
By:UWIMANA PIERRE Claver
District forest office

robotstxt: allowed

filter: keep


text:
Capitaine Nizeyimana Ildephonse yakatiwe igifungo cy’imyaka 30. Mu byo Urukiko rwa Arusha rwamureze harimo iyicwa ry’umwamikazi Rosalie Gicanda. Muri iyi nyandiko, aratanga ubuhamya bwe ku byaye hagati ya mutarama 1990 na kanama 1994.
Mbanze nibwire abo tutabashije kumenyana:
Navutse ku babyeyi MASIHA ATHANASE na MASHAVU MADELEINE, tariki ya 05 UKWAKIRA 1963, muri selire KIJOTE, segiteri ya KORA, commune MUTURA muri Perefegitura ya GISENYI.
Amashuri abanza nayize ku KORA kuva 1971 kugeza 1977; mpita ninjira mu yisumbuye «Tronc Commun» muri Collège INYEMERAMIHIGO yayoborwaga n´aba JESUITES, hagati ya 1977 na 1980. Nyuma y´iyo Tronc Commun, ninjiye muri «Humanités Scientifiques» ku Musanze hayoborwaga n´aba Frères Maristes, hagati ya 1980 na 1983.
Muri Kanama 1983, ninjiye mu Ishuri rikuru rya gisirikari (ESM), ndirangiza muri Nyakanga 1987, mfite ipeti rya Sous-Lieutenant na Licence en sciences sociales et militaires.
Nagize amahirwe yo guhita mbona stage mu Budage bw´iburengerazuba bucyitwa RFA (République Fédérale d´Allemagne). Navuyeyo mu mpera z´umwaka wa 1989. Ngeze mu Rwanda mpita noherezwa mu ishuri ry´aba sous-officiers ESO i BUTARE muri MUTARAMA 1990.
Kuri 17 Ukwakira 1990 nagiye ku rugamba muri Parc national y´Akagera muri Batayo y´abakomando ya HUYE aho natangiye ndi commandant wa compagnie ya mbere yari i NYANKORA ya RWINKWAVU. Ndi muri iyi Batayo nakoreye muri Parc AKAGERA kuva i NASHO n´ IHEMA kugeza i RYABEGA. Compagnie nayoboraga yaje koherezwa mu karere k´imirwano « Sect Ops» ka NGARAMA mu mpera z´UKUBOZA aho yarwaniye muri KIYOMBE ahitwa NKANA ahitwa mu Bivumu bya Muhinda. Iyi Compagnie yasubiye i GABIRO tariki ya 17 Mutarama 1991. Ntitwahatinze kuko kuri tariki ya 20 Mutarama 1991 Batayo HUYE yose yoherejwe kunganira abo mu RUHENGERI. Twageze ku Mukamira mu rukerera rwo ku itariki ya 21 Mutarama 1991. Bukeye badusubiza mu Ruhengeri guhangana n´inkotanyi zari zahakoze
«RAID» zigafunguza abanyururu bakomeye nka LIZINDE na BISERUKA na MUVUNANYAMBO…bari bafungiye muri Prison Spéciale ya RUHENGERI.
[…]
Ku tariki ya 5 Werurwe 91, naje gusubizwa muri ESO yari imaze guhabwa mission yo kwihutisha formation y´aba sous-officiers nyuma y´aho iryo shuri ryari ryarahagarikiye imirimo yaryo mu Kwakira 1990.
Nakoreye muri ESO kuva ubwo kugeza tariki ya 26 Mata 1994 aho nahawe mission yo kujya kuyobora Centre d´Instruction des recrues i MATA, nkaza kuhava tariki ya 26 GICURASI 94 njya kuba S1-S4 w´akarere k´imirwano ka NYANZA «Sect Ops NYANZA» kari kamaze gushyirwaho ngo gahangane n´inkotanyi zasatiraga ako karere. Nagumanye uwo mwanya aho ku rugamba kugeza tuvuye mu gihugu tukerekeza i BUKAVU muri «ZAYIRE» muri NYAKANGA 1994.
Ibi mbirambuye kugira ngo usoma ibi bikurikira azabashe kumva neza ubuhamya atibaza ati ese hariya na hariya CAPITAINE NIZEYIMANA ahageze ate.
Kugeza kuri iyi tarika ya 20 MATA 1994 i BUTARE hari hakiri section ya MINUAR yari iyobowe na LT COL BERENA wo muri TOGO bacumbitse muri HOTEL IHURIRO ya Bwana NTAHOBARI MAURICE. Uyu LT COL BERENA yakundaga kuza kundeba muri ESO ngo afate amakuru kuri situation iri I KIGALI. Ni njye LT COL MUVUNYI yari yashinze kujya nakira abo baMINUAR.
Kuri iyi tariki ya 20 Mata nyuma ya saa sita I BUTARE haje indege nini ya C-130. Yari ifite urusaku rwinshi ku buryo abari mu mujyi bose bayibonye cg se bayumvise. Nyuma yaje kugwa kuri aerodrome ya BUTARE. Nuko mbona LT COL BERENA n’abasirikari be bose mu mamodoka ane, baje kundeba, bansaba kubaherekeza ku kibuga cy´indege, ansobanurira ko iyo C-130 ije kubatwara. Ansaba ko tujyana n´abashoferi baza kugarura izo modoka zabo zikabikwa muri ESO. Narabaherekeje nitwaje abashoferi bane n´abasirikari bane ba escorte. Ku kibuga cy´indege twahasanze iyo ndege hagati mu kibuga itazimije za moteurs, ikikijwe n´abasoda b´ababiligi hirya no hino bayirinze. LT COL BERENA yansezeyeho ambwira ko i JEEP ye nyigumana singire undi muntu nyiha, naho za pick up 3 avuga ko yumva zaba zikoreshwa nk´izindi modoka mu kigo. Buriye ya C-130, na ba babiligi umwe umwe barurira, indege yongeza umuriro cyane ihita ihaguruka ku kibuga itabanje kwirukanka kuri iyo piste. Njye ngaruka muri ESO n´iyo convoi y´amamodoka ane ya MINUAR na jeep Mercedes nari nagiyemo. Kuva ubwo natangiye kugenda muri iyo JEEP NISSAN 4×4 yera iriho inyandiko «UN» ku nzugi no hejuru, niyo najyanye i MATA ndayigumana kugeza tariki ya 17 GICURASI 94. Naho ya Jeep mercedès ikoreshwa na Slt GAKWERERE (Bureau S3) na Adjudant KANYESHYAMBA (Bureau S2).
Kuri iyi tariki ya 20 Mata nibwo kuri Perefegitura hatangiye R-R y´ubuyobozi, ihererekanabubasha hagati ya Perefe ucyuye igihe HABYARIMANA JB na Perefe mushya NSABIMANA SYLVANI.
Kuri iyi tariki nibwo Major HABYARABATUMA n´i Compagnie y´abagendarmes bahagurutse berekeza i KIGALI. Ikigo cya TUMBA gisigaranwa na Major Gd RUSIGARIYE n´abagendarmes bake.
Ku mugoroba wo kuri uyu munsi nibwo hatangiwe guhwihwiswa ko hari abasirikari n´abasivile binjiye mu rugo rw´umukecuru ROZALIYA GICANDA ngo bakahafata ibikoresho bya gisirikari n´umugabo witwa PARIS DAMASCENE wavugwaga ko yagendaga cyane ku MULINDI mu nkotanyi. Kubera za éléments za ESO zakoraga hanze zakoraga no mu ijoro, inkuru ntiyabashije kumenyekana neza. Mu gitondo cyo kuri 21 MATA, SLT Pierre BIZIMANA na AC NTAMUHANGA bakoreraga mumujyi, bahakanaga ko ibyo batabizi ko hashobora kuba ari abaturutse muri Groupe scolaire bagiye kwa GICANDA. Icyo gihe LT COL MUVUNYI avuga ko agiye gutangiza iperereza ryimbitse, abo bifata akabashyikiriza parquet ya BUTARE. Njye icyo gitondo cyo kuya 21 n´abasirikari 9 nagiye i MATA ku GIKONGORO gukora «reconnaissance» y´uburyo tuzahakirira abarikiri bagera ku 1200. Twaraye i MATA dukomeza ako kazi kuri 22, dutaha ku mugoroba.
Tugeze mu kigo twasanze inkuru yamenyekanye ko section ya SLT PIERRE BIZIMANA yahurujwe n´abaturanyi ba ROZALIYA GICANDA bakinjira iwe bakahasaka bakahabona ibikoresho bya gisirikari bagahita batwara PARIS DAMASCENE na GICANDA n´abandi bari bahari, bakabajyana ahagana KADAHOKWA bakabarasira mu gashyamba bakabica. Twasanze LT COL MUVUNYI yahagaritse SLT BIZIMANA kuri ka kazi ko gusubira mu mujyi. Ariko guhana officier ni procédure ifata igihe kuko habamo inyandiko nyinshi hagati y´inzego zigenga uwo officier.
Sibyo gusa. Twasanze na CAPITAINE KABERA SEDECIAS n´abasirikari be b´aba GP bararasanye n´abantu bari bihishe mu bitaro bya université barahazanywe na MSF belge kuhabavurira ariko baza bafite amabunda mu bikapu byabo. Abo baGP bemezaga ko abo bari inkotanyi zakomerekeye mu mirwano ku KIMIHURURA hagati ya batayo ya FPR na batayo GP.
Si ibyo gusa twasanze no muri UNR abanyeshuri batari baragiye mu biruhuko basubiranyemo, batangiye kwicana. Ndetse na Professeur KARENZI PIERRE CLAVER yari yaraye yishwe. Ubwicanyi bwavugwaga hirya no hino mu maquartiers y´umujyi. No muri quartier BUYE mu ijoro ryo kuwa 21 rishyira 22, hishwe abantu benshi bari bacumbitse kwa Bwana Sous-Préfet NYIRINKWAYA na Bwana MATABARO wari wungirije procureur BUSHISHi, nabo bagwa muri ubwo bwicanyi. Aba bishwe n´igitero cyarimo abambaye igisirikari n´abambaye gisivile batabashije kumenyekana.
No muri Groupe scolaire hahise hatangira isubiranamo. No muri quartiers MATYAZO na NGOMA batangiye gusubiranamo.
Kandi no hanze y´umujyi byari gutyo za SAVE na za GIHINDAMUYAGA. Nk´i SAVE ubwicanyi bwahageze tariki ya 23 Mata, bwibasira aba furere b´abamaristes. Harokoka Frère Provincial NKURUNZIZA PASCAL n´undi umwe b´abatutsi. NKURUNZIZA PASCAL n´uwo wundi birukiye kuza ku kigo cya ESO baje kunshaka kubera NKURUNZIZA yari azi ko mpaba, yambereye Directeur muri HUMANITES SCIENTIFIQUES ku MUSANZE hayoborwaga n´abamaristes. Dukubitanye amaso Umusaza yararize nanjye intimba iranyuzura, ambwira uko batewe n´abo babisha atamenye bakica kakahava. Ati mbabarira umfashe ngere ku KANYARU ndebe ko nakwambuka nkajya mu bigo byacu I BURUNDI. Byahuriranye nuko hari patrouille igemuriye détachement yo ku KANYARU. Mbwira Premier-sergent wari ugiyeyo n´abasirikari be batanu, nti mukore ibishoboka byose mwambutse uyu musaza ku mupaka muveyo yambutse. Baramujyana, bagaruka bavuga ko bamwambukije.
Mbese habaye serwakira iteye ubwoba kuva kuri ayo matariki kugeza mu mpera za MATA.
Imiryango yari icumbikiye abatutsi yagize ibihe bibi, kuko insoresore n´uruvange rw´abasoda bava hirya no hino ntibatinyaga no gushaka gutera no mungo zacu. Barabigerageje iwanjye bashaka kujya kwicirayo Gerant wa BK MUKIMBIRI JEAN n´umugore we ANTOINETTE n´abana babo 2 ndetse na mukuru we RUDASINGWA LONGIN wari wahungiye iwanjye. Yewe barabigerageje no kwa COL GATSINZI ahari harahungiye imiryango myinshi yaturutse i KIBUNGO na KIGALI. Bagerageje no gutera Musenyeri GAHAMANYI. Aho hose bagashaka kurasana na garde bahasanze bagatinya.
Kuya 23 MATA nabonanye na Dr RONY ZACHARIAH antekerereza ukuntu mu gitondo cya tariki ya 22 yagiye kureba sous-préfet NYIRINKWAYA yagera imbere y´iwe akahasanga imirambo myinshi ariko akahavana umugore n´umwana batari bahwereye akabajyana kubavurira ku bitaro. Arambwira ati nta mutekano na muke uri ku bitaro kubera aba GP bahivuriza ntawundi muntu bahashaka. Ati kandi sinamenya kuvangura abarwayi. Nti ndabaza LT COL MUVUNYI arebe icyakorwa. Iryo joro barara bishe abakozi ba MSF babiri. Bukeye duhuye nsanga yazinze ibye byose n´abakozi be bose mu mamodoka biyemeje kujya i BURUNDI. Ambwira ko atabasha gukomeza gukorera ahantu atabona umutekano. Bansezeraho baragenda. Uwo munsi nanjye nari ngiye i MATA na NSHILI na MUNINI kubonana n´abategetsi baho ngo mbamenyeshe ko tugiye kuzana abantu benshi i MATA kandi ko tuzajya dukenera inkunga yabo. Twaragiye twirirwayo ariko turara dutashye kuri uwo mugoroba. Iyo nzira twanyuraga ho ubwicanyi bwari bwararangiye mu matariki ya 12 mata 94 kubera abatarishwe bari barahungiye kure berekeza i Burundi.
Hagati aho mu makomini ya BUTARE na GIKONGORO ba Burugumesitiri barimo bajonjora abasore bazinjizwa mu gisoda ndetse n´abandi bazajya kwiga ibya Défense civile kuko nayo yari yatanzweho amabwiriza na Ministeri y´ingabo.
Imvururu zagendaga zifata umurego mu mujyi wose n´inkengero zawo cyane cyane aho havumburiwe ibyobo birebire hirya no hino byaje kumenyekana ko byacukuwe na Entrepreneur NSONERA wajyaga guhisha itaka (déblais) mu ishyamba rya Kaminuza (Arboretum). Ibi bigahurirana n´amagambo abatutsi bavugaga ngo «mudutanzeho amasegonda make» cg ngo «abahutu mugira IMANA ntimujya inama».
Ku itariki ya 25 Mata, mu kigo cya ESO natangiye kwakira abarikiri bazanwa na ba burugumesitiri. Ku itariki ya 26 Mata najyanye contingent ya mbere y´abarikiri i MATA. Nagabanyije kabiri abacadres nahawe njyana bamwe abandi basigara bakomeza kwakira abo barikiri no kubazana progressivement i MATA. Mu kigo nasizemo SLT GATSINZI Modeste wari unyungirije ari na we S3 wa CI MATA. Na we yazanye contingent ya nyuma tariki ya 30 Mata 94. Yasanze ndimo kwakira contingent y´abarikiri b´abarundi bari baturutse mu Mutara, baje mu ma BUS 8 ya ONATRACOM. Bari bayobowe n´aba officiers batanu b´abarundi. Nabo bakomereje imyitozo aho hamwe n´abacu. […]
SOMA INKURU YOSE:
ubuhamya-bwa-capitaine-nizeyimana-ildephonse-1


text:
Mu gihe u Rwanda ruri kwinjira mu gihembwe A cy’ihinga cy’umwaka wa 2017-2018 , Ikigo cy’igihugu cy’ubumenyi bw’ikirere kuri uyu wa Kane cyashyize hanze uko imvura izagwa n’uko izaba ingana muri iki gihembwe gitangirana na Nzeri kikarangira mu Ukuboza.
Nk’uko iki kigo gishinzwe gukurikirana imihindagurikire y’ikirere n’iteganyagihe (Météo Rwanda) cyabitangarije abanyamakuru mu kiganiro bagiranye kuri uyu wa Kane tariki 7 Nzeri, cyavuze ko u Rwanda ruzagusha imvura ihagije nk’isanzwe igwa mu bihe byiza.
Umuyobozi wa Météo Rwanda, Bwana Ntaganda Semafara John yakanguriye abanyarwanda kugendera kuri aya makuru maze bakanoza ubuhinzi n’ubworozi kugira ngo umusaruro wiyongere.
Yagize ati ”Turashishikariza abanyarwanda bose bakora ubuhinzi n’ubworozi kwegera impuguke mu nzego bakorana kugira ngo zibagire inama z’uburyo bwiza bakoresha iteganyagihe ry’umuhindo wa 2017 mu mirimo yabo ya buri munsi”.
[Ifoto] Ntaganda Semafara John, umuyobozi mukuru wa Météo Rwanda
Nyuma y’ubushakashatsi iki kigo cyakoze, cyasanze imvura y’umuhindo izagwa neza ku buryo umusaruro w’ubuhinzi n’ubworozi uzaba mwiza.
Twahirwa Anthony ushinzwe iteganyagihe muri iki kigo avuga ko imvura igomba gutangirira mu ntara y’Iburengerazuba yerekeza mu Burasirazuba, aho igomba gutangira mu cyumweru cya kabiri cya Nzeri kugeza mu cyumweru cya mbere cy’Ukwakira. Naho mu cyumweru cya gatatu cy’Ukuboza kugeza mu cya mbere cya Mutarama iyi mvura y’umuhindo ikazaba irimo icika.
Mu ntara y’Iburengerazuba niho hateganyijwe ko imvura ishobora kuziyongera naho mu Majyepfo, mu Majyaruguru, Iburasirazuba no mu mujyi wa Kigali ikazagwa nk’isanzwe igwa mu bihe byiza ariko ikaba yanagabanuka mu turere tumwe na tumwe.


text:
Aho kwica gitera,wakwica ikibimutera:
Amakuru agera ku kinyamakuru inyangenews, aturuka mubasomyi bacu, barasaba ko twagira inama abanyarwanda bagifite ingengabitekerezo, nkuko FPR ikunze kubyita.Mubyukuri ibi bitekerezo ntibishobora kubaka uRwanda, kuko na Perezida Paul Kagame na FPR bananiwe gukoresha ukuri,ahubwo bahimba ibinyoma by’uko ntabwoko mu Rwanda bubaho.(yohana 8:32)
Ese koko mu Rwanda ntabwoko bubayo? Ubu se dushingiye kuri iyi e-mail ya Mzee KWITONDA Thaddée, usanga Umwami w’uRwanda agifite umurimo ukomeye Dore ko ariwe ubereye kunga abanyarwanda.Cyane ko we ntacyaha yakoze cyangwa ngo hari umunyarwanda yaba yarahemukiye.
Igihe cyose bamwe mubanyarwanda bumva ko ari benshi kuruta abandi, bizahora ari ikibazo,igihe cyose abanyarwanda batariga umuco woguca bugufi no kwemera ko ukuri ari ukuri ntacyo tuzagereho kandi twese tuzabihomberamo.Niyompamvu abiyita intwari za demokarasi bari bakwiye kureba imbuto babibye bafatanyije nababirigi ko umusaruro waba uhagije.
Dushingiye kuri copy y’ibaruwa Thaddée KWITONDA yandikiye perezida wa repubulika Gen.Major Paul Kagame dufitiye copy,usangamo aho Mzee kwitonda yemera ko ntamoko ari mu Rwanda.Nyamara hano nkuko mubyibonera arivugira ko Ruyenzi ari umututsi atifuza ko Abahutu abahutu batasubira kubutegetsi,amakuru avuga ko uyu Thaddée KWITONDA akimara kumenya ko yamaze kumenyekana ko ariwe wagambaniye Deo MUSHAYIDI yahise ashakisha uburyo yava mu gihugu cy’Ububirigi kugirango abacika cumu batazamwitura inabi yagiriye Deo Mushayidi.Akimara kugera mubugande yahise yinjira mu ishyaka rya RPRK ababeshya ko azabakorera ibintu byinshi bitandukanye kandi ko afite uburambe mubyamashyaka,ndetse avuga ko amashyaka yose ayazi ntashyaka abona ryazacyura Umwami nka RPRK.
Nyamara y’igihe gito ntiyatinze kwerekana icyo atekereza,yatangiye yivugira we ubwe ko ari ibintu bidashoboka ko Umwami yaba umututsi ngo minisitiri w’intebe ngo kandi nawe abe umututsi,ibi byari bitewe ni uko yaramaze kumenya ko Chairman wa RPRK NKUBITO EUGENE/Munyandinda JOHN ko ari umututsi,bikavugwa yuko ariwe uzaba minisitiri w’intebe naho murumuna we Munyandinda James/Mugisha James ko we azaba Cheef d’etat major.
Mzee Thaddée KWITONDA yumvise ibi habe no gutekereza ko ibivugwa ari ibyifuzo by’abantu ahubwo yahise agaragaza imitekerereze ye hakiri kare,kubera inyungu RPRK yari imufitemo yarakomeje iramwiyegereza,gusa aha wakwibaza ukuntu abantu batangira kugabana ubutegetsi na Kagame Paul ntanibicurane ararwara nibura ngo dupfe kugira ikizere dutangire gushaka uzamusimbura!Ese ubundi niba ko Umwami ariwe uzima ingoma nkuko ubuhanuzi bubigaragaza babwiwe ni iki uwo Umwami azahitamo?
Babaya nka wa mutwa abwira umugore we ati umukobwa utwite n’umubyara inka azakobwa uyu muhungu azayiragira,umugore nawe ati ntazayiragira umugabo ati urabyanze aba amukubise umugeri inda iba ivuyemo,ubuse koko wa mugani Paul azavaho ryari?aho kugirango dufatanyirize hamwe uburyo twarwanya igitugu nki icya col.Kadaffi aveho abantu batangiye kurwanira ubutegetsi nta na kanunu ko kumukuraho karagaragara.
Erega ibi byose abagifite amoko muri bo nabagira inama yokubivamo Umwami atarataha,dore hariho amakuru arimo gukwirakwizwa ko yaba atangiye gusezera kunshuti ze azimenyesha ko yaba agiye gutaha ngo kuko abona igihe cyegereje.
Umuhoza Alice
inyangenewsinfo@gmail.com
De : Thaddée KWITONDA
À : justin.faida@yahoo.fr
Envoyé le : Samedi 13 Août 2011 19h54
Objet : RE: nikokose
Muvandimwe, Faida,
Ndabona ntakumenye. Icyo nakubwira ni uko abanyarwanda tugeze igihe cyo gushishoza tukamenya ukuri.Reba koko Kwitonda yakoreye Kigari na Kagame!
Kubera ko dutinya impuha niyo ntwaro isigaye. Umututsi ukwiza izo mpuha ni Aloys Ruyenzi.Yatanze ubuhamya ku ihanurwa ly’indege ya Perezida Habyarimana.
Ibyo ntibikuraho ko yishe abahutu igihe yarindaga shebuja Kagame.
Ni umututsi extremiste wumva ko Kagame yavaho agasimburwa n’undi mututsi bagakomeza guhonyora abahutu.
Niyo mpamvu aharabika umuhutu wese kandi akoresheje abahutu. Uwo mugambi awukorana na Nkubito Jean Claude.
Naho njye nemera ko abahutu, abatwa, abatutsi tugomba kuzabana mu Rwanda amahoro.
Kwica byo uzi ko ntarwango ngira. Ibindi namwe muzashishoze muzamenye ukuri.
Ijoro lyiza.
Niba mufite akanya musome iyo nyandiko ya Nkubito, muramenya icyo Ruyenzi uvuga ngo nari ngiye kumuhitana bikandikwa na Nkubito yiyita Uwimanapouma Espy icyo bagamije.
Ce que pense Jean Claude NKUBITO des ethnies HUTU et TUTSI du Rwanda
Où allons nous? ( ce que Jean Claude NKUBITO de l’association IBUKA pense)
Bavandimwe,
Maze iminsi ntaboneka ku rubuga, none nagiraga ngo niyibe gato twongere tuganire. Inyandiko zanyu zo ariko ntizincika, ndazisoma gusa nkabura umwanya wo kuzisubiza. Aha ariko ndagira ngo ngaruke ku bibazo kenshi na kenshi twirengagiza kandi bitureba, birimo ibitabo bitabarika bisohoka muri iyi minsi, amafilimi, ndetse n’ibyo bamwe bita découvertes zinyuzwa ku ma TV muri ibi bihe, tutibagiwe na bimwe mu byemezo leta ifata bibangamiye abarokotse ariko na yo bikazayigaruka.
Ndahera ku bitabo
Ibitabo biriho bisohoka ubu birasenya imwe ku yindi ingingo leta yagiye ikoresha ngo yerekane uruhare amahanga cyane cyane u Bufaransa bwagize mu itsembabwoko.
Sindi bugire na kimwe nkorera synthèse kubera umwanya muto, ariko ndabahamagarira kwibaza gato, kuko iyo mbere na mbere leta itunga agatoki abicanyi nyabo, bamwe baduhize ku misozi bakadusenyera bakadutwikira bakadutera aho twahungiye, nta n’umwe wari kuzatinyuka kuyivuguruza kuko abahutu bishe abatutsi, ariko iyo abatutsi bataza ngo bababembereze ngo ce n’est pas grave, ngo nta wabahana ngo abarangize muri benshi cyangwa ngo aba rescapés ntibashaka ko abahutu bajya mu butegetsi none barabashinja génocide à tout moment ( comme si batayikoze), ubu ntekereza ko n’ibyo bita umutekano muke bitajyaga no kuzabaho kuko n’umuhutu warokotse kwica kuko yari arwaye cyangwa adahari, yari kuzajya areba umututsi baturanye akibuka ibyo bene wabo bamukoreye agahora afite ubwoba.
Ni nde wishe abatutsi?
Abatutsi bishwe n’abaturanyi babo b’abahutu, abo bahutu kandi bagize n’amahirwe baba bafite ubutegetsi barabukoresha bahagarika akazi barabica babamaraho. Aha ni ho numva nta mpamvu n’imwe leta igomba kugira yo guhakana ko amoko ariho mu Rwanda kuko ari uguhakana génocide. Ibyo let itinyutse ikabyatura, ntibyatuma Makuza ahunga kubera ko azi neza ko ukuri kutica umutumirano. nyamara ariko byatuma yibuka akajya yigengesera muri ziriya terminologies ahora ahimba ngo yibagize itsembabwoko ryakorewe abatutsi izuba riva. Ikindi na none kuvuga ko nta kibazo cy’amoko kiri mu gihugu ni ukwirengagiza ikibazo kizatugaruka, kuko niba leta inatera abatutsi ikinya cyo kubabwira ko nta moko ariho, abahutu bo bafata umwanya uhagije wo gufata ibibazo byose basangiye n’abandi baturage bakabyitirira ibyabo gusa, ko barengana nk’abahutu. Ni nayo mpamvu guhumiriza ntitubirebe directement ari ukwishora mu ruzi dupfutse mu maso. Ikindi kintera ubwoba muri iki gihe ni uburyo abahutu basa n’aboroshye mu kuyoboka ibyo basabwa. Or tuzi ko batabyemera habe na mba. Barabikora kuko bazi ko inkono ihira igihe idahira ikibariro.
Ingero ntanga ni ebyiri gusa:
Ejo bundi padiri teunis aburana, abamushinja n’abamuvugira bafatirwaga mikoro na Bernardin Ndashimye, wigize uw’ejo, calme, kandi nyamara aziranye n’uregwa cyane kuko mu byo babarega harimo radiyo amahoro bashinganye. Notez biene que ku giti cyanjye gushinga radiyo Amahoro cyangwa ikindi gitangazamakuru atari icyaha, icyaha ni uburyo ikoreshwa n’ibyo ivuga.
Bwarakeye ambassadeur Bonesha Joseph uri hano i Buruseli ashinja na we Teunis kuri RTBF twese tureba, kandi twese tuzi ko bashinganye ADL donc baziranye neza. Narindiriye ko we hari icyo amuvugaho amuziho ndaheba, atangaza ko ibyavugiwe i Rwanda ababivuze ari abo yigishije n’abo bakoranye, kandi mwese muzi ko hari n’abamushinje batamuzi.
Nirinze kuvuga ko nyuma yaho kuri téléphone Bonesha yaje kuvugana n’undi munyamakuru baziranye ngo akamubwira un autre discours itandukanye n’iyo kuri TV amubwira ko ibyo mu Rwanda noneho bije kuyoberana, ko buri wese ari candidat à la prison.Hari n’abandi nzi mu bibazo nk’ibi.
Nyamara iyo usubiye inyuma ukareba abakora mobilisation y’ifungurwa rya Teunis muri parlement européen no mu mashyaka ya hano mu Bubiligi, ubonamo na none amacuti magara ya bariya bombi navuze ndetse n’imiryango yabo, byerekana ko hariho disikuru yo mu ruhame na disikuru yo mu bwihisho.
Abahutu rero ubu bazi ikigize icyo gitwaye n’ikitagize icyo gitwaye, bigaragara ko bafite gahunda contrairement y’ibyo twibwira ngo bari en débandade, batungwa n’ibigaragara inyuma pour un petit moment( kuvuga ko byose ari byiza, bitunganye), et pour le long terme bagapangisha ibyo bo baziranyeho mu ma contacts menshi bafite.
Ikindi ngarukaho dusa n’abicecekeraho ni iriya mirambo igaragara muri Congo yo muri 1996. Umunyamakuru wabivuze bwa mbere, ni uwa RTBF na none. Si we wayitaburuye, ariko yarahajyiye, bayitaburura ahari.
Ni na yo makuru yonyine yakoze muri Kongo kuva aho agiriyeyo. Kugira ngo umunyamakuru ajye muri grands lacs nta mutegetsi bajyanye, ari uwa TV ya leta, bisaba démarches ndende zitabaho par hasard. Bitegurwa nibura mbere ho ukwezi. Et ce n’est pas par hasard ko imirambo yerekanywe bakivuga Ultamatum yo kwirukana interahamwe muri Kongo.
Abari muri izi manoeuvres icyo bagamije ni ukwerekana ko abahutu bishe abatutsi mu Rwanda muri 1994, abatutsi na bo bakabakurikira muri Congo kubicirayo.
Ubu noneho ntibakivuga ko ari match nul, baravuga ngo 1+1=2. Ce n’est pas le système FPR qu’il mettent en cause mais bel et bien les Tutsi.
Uzabona umwanya azajye asoma inyandiko za Bonifasi Rutayisire azabonamo tout un programme.
Aha ndavuga ngo tubitekerezeho kuko hari ubwo twibwira ko twashyikiriye, twicaje yombi kandi si byo. Or, ikigaragara ni uko iyo umututsi arwanije ubutegetsi bw’i Kigali, aba yamagana akarengane ka hato na hato ka none n’ejo hashize, yamagana uburyo interahamwe zifungurwa ba Businge baseka ngo Ibuka ntikabazwe uko ibibona nk’aho ejo nizica zitazahera ku bavandimwe babo. Aba yamagana uburyo abarokotse banamye ku gasi nta n’urwara rwo kwishima, atewe ubwoba n’uko bariya basaza basigaye mu Mutara ejo ejo bundi inka zabo zizaba zahindutse imyite kubera kubura amazi, n’ibindi.
Uwo mututsi aba yifuza ko ibintu bihinduka, umututsi akarekeraho kwica undi mututsi, akarekera aho kumwangaza ngo ajye yirirwa amucyurira ngo yahunze ubukene nk’aho cyo atari ikibazo cya politiki, aba yifuza ko hajyaho imyitangirizwa ( des garde fous) ngo ejo ejo bundi abahutu batongera kutumara kuko kwica baracyabifitiye imbaraga.
Ni yo mpamvu amashyaka y’abatutsi usanga abahutu batayayoboka cyane, barayitaza kuko batifuza bimwe, kuko abatutsi barwanya imigirire y’iriya leta bifuza ko ibintu byahinduka avec ou sans Kagame ariko tutabuze byose ngo na kiriya gisirikare cyapfaga kuba kirimo bene wacu tutakibura.
Nkunze kubona Miheto ari we wandika kenshi ati FPR kuki ipfusha imbaraga ubusa? Ntibyari ngombwa ko Ruzibiza, Ntashamaje, Ruyenzi, même na Furuma, Rukimbira n’abandi ba officiers ndetse na ba kadogo bahunga “kienyeji” wa mugani.
Ntacyo mvuze kuri abo bose bamwe tunahuriye kuri uru rubuga, bitanze uko bashoboye kose ariko bakava mu gihugu kibuno mpa amaguru nk’abagome. Muzarwanye ingeso yanga ababo. Et pour vous amuser, nababwira ko ubu énergies za renseignements z’u rwanda ari orientées ku batutsi kurusha abahutu!!!
Gahunda y’abahutu
Guhera kuri Makuza kugera kuri Kinyogote wo muri Nyamutera, agahinda ni kamwe mu bahutu ni “ingoma y’abatutsi iratumaze”. Igikurikira iyo mvugo y'”akabo ntikazashira” murakizi, ubusanzwe ni ugufata umuhoro. Mais comme ubu bitaboroheye, bahitamo kuvugira mu matamatama, ufite inoti nka Mporanyi agafasha bene wabo kugura amazu bashoboye yose mu Kiyovu, uri i Burayi akababwirira abazungu ko abatutsi babamazeho, et à titre d’exemple, umwaka ushize hano mu Bubiligi batanze statut de réfugié 1701 harimo 983 z’abanyarwanda kandi nta n’abatutsi ijana barimo.
Abahutu rero bafite gahunda ikomeye. Ibi bamwe birirwa bavuga ngo hagati yabo baseka abayobotse si byo, barabashima kuko babaha amakuru y’ibiba buri munsi, babagarurira amazu yabo n’ibindi. Urugero nabaha ni nk’urwa Anastase Munyandekwa wo muri FDLR na MDR pawa akaba mwene wabo na Makuza. Amazu ya Munyandekwe arayakodesha mu Rwanda, amafaranga bakayamwoherereza.
Niba hari uwibuka iby’Itara ry’umwaka ushize cyangwa ibiri ishize ngira ngo azi ko ryavutse bucece, bakaricana bucece, rikaka bakarizimya ryatangiye gukwiza urumuri.
Indi stratégie iriho, ubu ni uko abakekwaho génocide batagishyirwa imbere muri politiki y’abahutu. Higaragaza abadafite ibyo baregwa, byaba na ngombwa bakerekana ko bashwanye na bagenzi babo kuko bashyigikiye génocide. Muri uko kwemera génocide, baba bagera ikirenge mu cy’abarundi bari ku butegetsi ubu, bashoboye kugenza leta ya Buyoya buhoro ngo bagere ku cyo bifuza.
Kandi iryo somo barihawe n’ababagira inama biganje mu buholandi, mu budage no mu Bubiligi. Ubu rero bafata abakiri bato bakegera ambassades zibegereye, bakajya babonana n’umutegetsi wese uvuye i Kigali cyane cyane ab’iperereza, bamara kunyurwa bakajya babavungurira ku mabanga, bakihutira kuyabwirana bucece, ubundi ukumva ngo umwe yatashye. Urugero rwansekeje vuba aha ni ukubona ubu Twagiramungu asigaye ari incuti magara ya Agatha Kanziga! Ntibibatangaze ni byo.
Mais en même temps, birumvikana kuko MDR na MRND byari bisangiye utuntu twinshi. Uzasanga Kanziga nyine yarabyaye abana bo kwa Bagaragaza muri Batisimu, usange umuhungu wa Bagaragaza ari umukwe wa Idi Amini, usange Idi Amini ari ambassadeur w’u Rwanda i Paris, usange Kanziga ari ho atuye. Ndetse na Bonesha usange ari umukwe wo mwa ba Bagaragaza. Donc le système en place les aide aussi et ils se voient souvent, n’abo bose barabonana bya kivandimwe ariko na ka politiki bakagakora avec cette fois-ci des informations données par des services de renseignement du système FPR.
Abakuru muri twe bamaze iki?
Abaturusha imyaka babonye byinshi kuturusha, bagombye gutinyuka kubwiza Kagame ukuri, bakamusaba audience bakamwerurira ko narangara atazapfa wenyine azajyana n’abatutsi aho bava bakagera. Nta kintu na gito kigaragara wambwira iriya leta yabonyemo impamvu yo kwica Assieli Kabera kuko uyu we ndumva nta ngingimira mfite zo kubivuga uko bigaragara kuko atari interahamwe zaje kumwica munsi ya présidence aho yari atuye.
Uzarebe n’iperereza batwijeje twarategereje turaheba… Nta mpamvu nzi igaragara yatumye iriya leta ivundaguza Sebarenzi imuteje abahutu d’ailleurs, ngo itume abantu batabarika bahunga igihugu bataye imiryango yabo n’imirimo yabo bakundaga kandi bumva bashaga gukorera igihugu.
Comme nta n’impamvu igaragara yabiteye, bakwiye kwatura bakabisabira imbabazi kuko barahemutse bahohotera abatabarwanyaga. Ntibazazura uwo bishe na none, ariko nibura bazaba bamusubije icyubahiro nibemera kwegera umuryango ( imiryango y’abishwe), bakavugana bakaganira batabeshyana bagasanga barapfaga ubusa n’ubwo byamaze guhitana abantu.
Uwo bashohesheje kubera amaherere nibamwigayaho azabumva nta wubikiria uwabo inzika. Nibitaba ibyo, bamwe mu bahemukiwe na leta bazaba ” tubiburire rimwe”, ” na nyina w’undi apfusha agahungu” n’ibindi, umujinya burya uba mubi utuma umuntu anikora mu nda.
Icyo nenga na none leta, ni uko Ibibwira ko bayishyigikiye babwira abatutsi bamagana imikorere yabo ngo bagire solidarité n’abandi batutsi bari muri leta n’ibikorwa bayikoramo bibangamiye abatutsi muri rusange, ariko leta yo ikifuza ko abatutsi bayibera solidaires yo ntibe solidaire wabo. Muti gute?
Ntizafungure abicanyi nk’aho ntacyo bivuze par exemple, ngo nirangiza ihe abantu nak Businge ijambo basuzugure Ibuka kandi uburi kera na bo bazayikenera. ndabizi neza bazayikenera, singaruka ku bya wa musaza wavuze ngo leta ntiteze gukenera Ibuka et je ne fais pas trop de commentaires kuko buri wese arabyumva neza ndetse.
Hari n’ibindi byinshi abantu barangarana tukabisekaaa, cyangwa tukumva ntacyo bitubwiye. hari umuntu wambwira ukuntu umututsi adahunga Kayibanda, agahanyanyaza akaba no ku ngoma ya habyarimana, iya FPR yaza akagoragoza kugeza ubwo bimunaniye agahunga akuze? Muzi ko muri twe harimo abasaza bahunga ubu kandi ntako batagerageje kugira ngo bagire abakiri bato inama aho kuzumva bakazibatotezamo bakabacira ishyanga?
Natangiye mvuga nti ni nde wishe abatutsi? Abatutsi bishwe n’abahutu. N’umuzungu wafashije abahutu yabitewe n’uko babimusabye, bashobora no kuba bataramubwiye icyo bagamije, bakamwisabira imipanga n’amafaranga, n’agatsinda abahutu ni bo batemaguye abatutsi.
Niba rero FPR itabonye ko ikibazo kimeze gutyo, ikifuza ko umututsi uyirwanya atavugana n’abahutu ariko yo ikirirwa ibarekura baramaze abatutsi, nsubiye mu magambo yavuzwe na Bizimungu bakamwamagana, abahutu bazongera bice abatutsi kandi kubera ko babibahereye uburyo, maze aho kugira ngo noneho dushinje abazungu, dushinje leta kuba yarasubije abahutu imbaraga zose ngo babashe kwica abatutsi bakoresheje na none les moyens d’Etat.
Nyamara nta rirarenga
Aho ibintu bigeze ubu, uretse indangare ibibazo birahari kandi ni ibibazo fondamentaux. Icya mbere ni uko urugamba rw’abarokotse ku birebana na mémoire runyuranye n’urwa leta, kandi mémoire ya génocide iri muri raison d’être y’iriya leta.
Ubu abantu benshi bashobora kwihanganira agissements nyinshi mu za leta kuko bazi ko ari leta yasimbuye iyakoze génocide. Umunsi ariko byagaragaye ko langage y’abategetsi n’iy’abiciwe zihabanye, baizagora leta kugira marge de manoeuvre muri gestion ya après génocide.
Nkunze kubona hari abahita basimbukira hejuru iyo Ruzibiza avuze ( n’ubwo yaba abeshya), kagiraneza aciye muri Sénat ( n’ubwo yaba akabije) n’ibindi. Nyamara aho kubatukira hejuru, twagombye kureba impamvu bageze aho bavuga biriya.
Twese, je dis bien twese dufite ibyo twavuga ariko tutavuga kubere ko mu mikorere yacu na système blessure yabayemo ifite aho itarenze. Ariko hari abafite des blessures très profondes kandi banabuze communication n’abandi.
Nibagira icyo bavuga tukihutira gutuka abavuze aho gusesengura ibyo bavuze ntituzamenya aho bizagarukira. Or, izo dérives zose ntizari ngombwa, kandi zigira effet n’ubwo bamwe badakanura ngo babone. Ubu n’abategetsi ubwabo hari sujet batinya kuvugaho kandi ubundi les mots pour en parler zarazaga aisément.Na none, simpamagaye ngo habeho rassemblement y’abatutsi n’ubwo ku bwanjye yari ikenewe.Ariko, ndasaba abakuru baturimo kudashyuha imitwe nk’abato, aho gusamira abantu hejuru, bajye basesengura situation bamenye imvo n’ingira y’ibintu bitaraba bibi. kandi batinyuke babwire abategetsi ko hari ibitnu bidakorwaho: il faut pas toucher au génocide des tutsi, ntibakayikinishe bitazakurura indi. bazayihane kandi ntibakayigireho concession batabajije abayirokotse.Hari uwaba yarabonye amarira Sharon yarize ajyiye kwingingira ubwoko bwe kuva mu ntara ya Gaza? Niba abategetsi b’abatutsi batagiriye abatutsi bene wabo icyubahiro nka kiriya cya Sharon imbere ya bene wabo bari batuye mu ntara ya gaza aho yaberetse ko abirukanye atabishaka, Kagame azaba abaye umututsi wa mbere n’uwa nyuma utegetse Repubulika y’u Rwanda . Ibyo ntibivuze ko bagomba kubashyigikira mu makosa, ariko abatutsi si bo banya makosa menshi mu Rwanda, bagira n’ibitekerezo byinshi baha leta ikabyirengagiza nkana, aka wa mwana utabwirwa wica inyoni itaribwa.


text:
Nakwirinda nte abambuza amahwemo bashaka ko turyamana?
Icyo Bibiliya ibivugaho
Suzuma izi nama z’ingirakamaro zishingiye ku bwenge buboneka muri Bibiliya:
Jya uganira n’abo mukorana iby’akazi gusa. Jya wubaha abo mukorana kandi ubagaragarize akanyamuneza, ariko wirinde bwa bucuti bushobora gutuma bakwibeshyaho bakumva ko ushaka ko bakureshya.
—Matayo 10: 16; Abakolosayi 4: 6.
Jya wambara neza. Kwambara imyenda ibyutsa irari ry’ibitsina, bishobora gutuma bagufata uko utari. Bibiliya idutera inkunga yo kwambara mu buryo ‘bwiyubashye kandi bushyize mu gaciro.’
—1 Timoteyo 2: 9.
Jya uhitamo incuti neza. Niwifatanya n’abantu bakunda kugirana agakungu n’abo badahuje igitsina, abandi na bo bazagufata batyo. Ibyo ni na ko bizagenda niwifatanya n’abantu bemera kureshywa n’abashaka ko baryamana.
—Imigani 13: 20.
Irinde imvugo itameshe. Niba urimo uganira n’abantu, maze ukumva ikiganiro kijemo “imyifatire iteye isoni cyangwa amagambo y’ubupfu cyangwa amashyengo ateye isoni,” jya ubabwira ko wowe utabikunda (Abefeso 5:
4).
Irinde ibintu bishobora gutuma utezuka ku ntego wihaye. Urugero, niba nta mpamvu ifatika ihari, ntukagire uwo wemerera gusigarana na we ku kazi kandi amasaha y’akazi yarangiye.
—Imigani 22: 3.
Jya uvuga ukomeje kandi udaca ku ruhande. Niba hari umuntu ukubuza amahwemo ashaka ko muryamana, mubwire weruye ko ibyo akora utabishaka (1 Abakorinto 14:
9). Urugero, ushobora kumubwira uti “gukomeza kunyitsiritaho numva bimbangamiye. Ndashaka ko ubihagarika.” Ushobora no kwandikira uwo muntu ukubuza amahwemo, uvuga ibyo yakoze, ingaruka byakugizeho n’icyo wumva gikwiriye gukorwa. Musobanurire neza ko ibyo ubiterwa n’imyemerere yawe hamwe n’amahame mbwirizamuco yo mu idini ryawe. —1 Abatesalonike 4: 3-5.
Gisha inama. Niba uwo muntu akomeje kukuburabuza, bibwire incuti wizeye, mwene wanyu, uwo mukorana cyangwa undi muntu umenyereye gufasha abantu nkawe bibasirwa n’abashaka ko baryamana (Imigani 27:
9). Abenshi bagiye bahumurizwa n’isengesho. Nubwo waba utarigeze usenga, ntugapfobye ihumure ushobora kubona riturutse kuri Yehova, we ‘Mana nyir’ihumure ryose.’ —2 Abakorinto 1: 3.
Iyo mu kazi hari abantu nk’abo babuza abandi amahwemo, bibangamira abakozi babarirwa muri za miriyoni. Icyakora Bibiliya ishobora kudufasha kumenya uko twakwitwara.


text:
Kagame yagaragaje uko Afurika yarangwa n’umutekano urambye
Yanditswe na admin
Perezida Paul Kagame yagaragaje uruhare rwa buri wese kugira ngo Umugabane w’Afurika ube utekanye ndetse unateye imbere mu buryo bwose bushoboka.
Umukuru w’Igihugu yabivugiye i Munich mu Budage ejo hashize tariki ya 17 Gashyantare 2018, aho yitabiriye inama mpuzamahanga kuri politiki zigenga umutekano ku Isi. Muri iyo nama akaba yahatangiye ibitekerezo mu kiganiro ku kugarura umutekano mu karere ka Sahel.
Mu kiganiro yatanze ku mutekano mu karere ka Sahel, ari kumwe na Perezida wa Banki y’Isi Jim Yong Kim n’abandi bayobozi, Perezida Kagame asanga ibibazo by’umutekano mu karere ka Sahel, bimaze kuba ibibazo bireba Isi muri rusange. Yasobanuye ko abarebwa n’ibibazo byo mu karere ka Sahel bakeneye gushyigikirwa kugira ngo basohoke mu bibazo byo muri ako karere kuko asanga bishoboka,
Yagize ati “Turamutse dukoze ibikenewe kuri iki kibazo kandi mu gihe nyacyo hari icyo byatanga, nk’ubu ibibazo biri muri kariya karere bimaze kureba Isi muri rusange hakenewe uburyo butandukanye bwo gukoresha uburyo bushoboka buhari kugira ngo bigire icyo bitanga, siniyumvisha impamvu nta n’umwe ugaragaza iki kibazo?”
Ku bibazo bireba Isi ndetse Umugabane w’Afurika by’umwihariko, Perezida Kagame yibukije abandi bakuru b’ibihugu bari muri iyo nama, ko nubwo Afurika ikomeje gushakira umuti ibibazo biyireba hashyirwaho uburyo bwo kubaka inzego zihamye.
Akomeza agira ati: “Nubwo Afurika ikomeza guharanira gushaka uburyo bwo gukemura ibibazo byayo ishyiraho inzego zihamye, hagamijwe gushakira hamwe ibisubizo ku kibazo kibangamiye Isi, ni muri urwo rwego tugomba gufatanyiriza hamwe gushyira imbaraga zigamije gutuma umugabane Afurika uba Umugabane utekanye, unateye imbere mu buryo bwose bushoboka.
Hari byinshi byakorwa kugira ngo umutekano wo mu karere ka Sahel uboneke hakenewe imbaraga zitandukanye zaba iz’Umuryango w’Abibumbye, Akarere ka Sahel ubwako, Umuryango w’Ubumwe bw’u Burayi. Ik’ingenzi gikenewe si umubare w’abantu babikora, ahubwo ni uburyo bwo guhuza ibyo bikorwa, aho kunyuranya, bagakora byinshi, kandi nta n’uburyo mu buryo bw’amafaranga buhatakariye.”
Umutekano mu karere ka Sahel wakomeje kugira ibibazo, nyuma y’ibihe by’umutekano muke muri Libya mu 2011; Mali mu 2012 n’intagondwa za Boko Haram byose bikaba byaragize ingaruka ku mutekano mu karere kari gasanzwe karimo ibibazo.
Muri iyo nama kandi Perezida Kagame akaba yagiranye ibiganiro na Perezida wa Estoniya, Kersti Kaljulaid.


text:
The Believers ni itsinda ry'abahanzi 6, abakobwa 5 n'umusore 1, rigizwe na Uwamariya Delphine, Niyigena Esther, Ngendahayo Jean D'Amour, Iradukunda Claudette (Cadette), Uwababyeyi Valentine na Iradukunda Ennee Blandine, iri tsinda rikaba riririmba indirimbo zo guhimbaza Imana.
The Believers yatangiye mu mwaka wa 2013 ku kigo cy'amashuri yisumbuye TSS Nyabikenke, batangira kuririmba bigana indirimbo z'ayandi matsinda nyuma bahitamo gukomeza bahimba indirimbo zabo ku giti cyabo, kugeza ubu bakaba bafite indirimbo imwe yitwa "Urukundo" bashyize ahagaragara mu ntangiriro z'ukwezi kwa 5, 2015, gusa bakaba bateganya no gukomeza kwagura impano yabo bakora izindi ndirimbo zitandukanye.
Uko abagize The Believers bahuye
Gutangira kw'iri tsinda ahanini kwaturutse k'ubucuti bwarangwagwa mu barigize ubwo bigaga mu mashuri yisumbuye, cyane ko Cadette na Blandine bararaga hamwe, hanyuma Esther na Valentine bicarana ku ntebe imwe mu ishuri, bose bagakunda kuririmba, umunsi umwe bari mu biganiro by'inshuti bisanzwe umwe atera indirimbo ya Apolinaire, abandi baramufasha baza kuvumbura ko bashyize hamwe hari ikindi kintu gikomeye byabyara. Ngendahayo Jean D'Amour wari usanzwe ari umuririmbyi ku rusengero aba bose basengeragaho nawe yaje kwinjira muri iri tsinda ubwo umwe muri bo yajyaga gushima imbere y'iteraniro abandi bakamufasha, nyuma y'aho baza kunguka undi munyamuryango hashize umwaka ariwe Delphine wari uje kwiga ku kigo kimwe nabo.


text:
Iyo unyuze hirya no hino mu mavuriro usanga abaganga b’inzobere atari benshi. Iyo bigeze ku bakurikirana abagore usanga umubare wabo ari muto cyane, ariko kandi n’abahari, umubare w’abagore b’inzobere muri urwo rwego nturagera kuri karindwi ku ijana. Hari icyizere ko uyu mwaka ishami ry’ubuvuzi ryakiriye abagore banshi bagiye kuryigamo bikazongera umubare wabo mu buvuzi.
Mu nama y’iminsi yabereye i Kigali kuva ku wa 13 Nzeri 2018, ihuje abaganga b’inzobere mu kuvura abagore bibumbiye mu ihuriro ry’abaganga bavura indwara z’abagore (RSOG: Rwanda Society of Obstetricians and Gynaecologists), hagarutsweho ikibazo cy’uko abaganga b’inzobere muri uru rwego bakiri bake ariko umubare w’abagore b’inzobere muri iki gice bakarushaho kuba bake cyane.
Ikibazo cy’umubare w’abaganga b’inzobere ukiri muto cyane kigarukwaho na Prof Rulisa Stephen, Umuyobozi w’ishuri ry’ubuvuzi muri Kaminuza y’u Rwanda, avuga ko abanyeshuri barangiza muri iryo shuri ukiri muto ariko kandi bihaye intego ko mu mwaka 2020 bazaba bageze ku baganga b’inzobere mu kuvura abagore bagera ku ijana, ubu bageze kuri 78.
Agira ati “Mu myaka itanu ishize twari twihaye umuhigo ko tugomba kugeza ku baganga ijana muri makumyabiri makumyabiri kuko icyo gihe twari dufite abaganga bita ku bagore bagera kuri makumyabiri gusa. Ubu tugeze kuri mirongo irindwi n’umunani. Inzitizi zigihari ni uko hakiri ikibazo cy’abarimu, ibitaro byo kwigishirizamo, ibikoresho n’ibindi. Ibyo byose bituma dufata umubare muto.”
Prof. Rulisa akomeza atangaza ko uretse ikibazo cy’abaganga b’inzobere bake, hari n’ikindi cy’uko umubare w’abakobwa basaba kwiga amasomo ajyanye n’ubuganga ari bake cyane, noneho byagera ku bashaka kuba abaganga b’inzobere umubare wabo ukaba muto cyane. Avuga ko ariko hari icyizere cy’uko abaganga baziyongera kuko muri uyu mwaka bakiriye abagore benshi mu ishuri ry’ubuvuzi, bigatanga icyizere cy’uko umubare w’abaganga uzarushaho kwiyongera.
Dr Ngoga Eugene, Umuganga w’inzobere mu kuvura abagore akaba mu bitaro bya Gisirikare bya Kanombe, akaba ari na we muyobozi w’Ihuriro ry’abaganga bavura indwara z’abagore, avuga ko abaganga b’inzobere mu kuvura abagore bakiri bake cyane ariko nibura hari igikorwa.
Agira ati “Iyo urebye imibare usanga nibura umuganga umwe agomba kuvura abarwayi igihumbi ariko ubu usanga umuganga umwe akurikirana abarwayi bari hagati y’ibihumbi umunani n’ibihumbi icumi. Ikimaze gukorwa ni uko nibura muri buri bitaro by’akarere usangamo nibura umuganga umwe uvura abagore. Haracyakenewe nibura abaganga bagera ku gihumbi kugira ngo umuganga akore akazi ke neza.”
Umunyamabanga wa Leta muri Minisiteri y’Ubuzima, ushinzwe ubuzima rusange, Dr Patrick Ndimubanzi, avuga ko koko igihugu kigifite umubare ukiri muto w’abaganga b’inzobere ariko hari icyizere ko uzagenda wiyongera vuba, kuko abenshi basigaye bigira mu Rwanda, kandi n’amahuriro bibumbiramo abafasha kungurana ubumenyi binyuze mu gusangira ubunararibonye.
Agira ati “Amahuriro nk’aya ashyira hamwe ubumenyi abantu bagiye babona hirya no hino nk’abantu basangiye umwuga. Bituma abantu barushaho gutera imbere no kurinda ubuzima bw’abagana. Ikibazo ni uko tugifite umubare muto w’abaganga b’inzobere ariko igishimsihije ni uko ugenda wiyingera.”
Ihuriro ry’abaganga bavura indwara z’abagore (RSOG) kugeza magingo aya rigizwe n’abaganga 78 barimo abagore batanu gusa. Muri abo bose, cumi na batatu ni bashya binjiyemo kandi ni abagabo gusa. Mu myaka icumi ishize abo baganga bari bageze kuri 20.
Ibibazo abagore bakunze guhura na byo cyane cyane abagore batwite birimo umuvuduko ukabije w’amaraso, diyabete, hari n’abagira ingorane z’uko nyababyeyi iba yoroshye idashobora kwifunga. Abagore bakagirwa inama yo kwisuzumisha kare no kubyarira kwa muganga.
Rwanyange Rene Anthere


text:
Umuyobozi w’Akarere ka Gicumbi wungirije ushinzwe imibereho myiza y’abaturage Elizabeth Mujawamariya yabwiye abitabiriye inama yari igamije kureba uko ikibazo cy’imirimo ikoreshwa abana giteye ko ubuyobozi bushaka guca iki kibazo. Ngo kuzamura imyumvire mwiza mu babyeyi ni imwe mu ngamba.
Gukoresha abana imirimo ivunanye, itagendanye n’ikigero cyabo, ndetse ugendeye ku myaka y’ubukure baba batujuje, bihanwa n’amategeko, gusa hari abaturage usanga babyirengagiza, ikibazo gikeneye kuvugutirwa umuti, ababakoresha imirimo bagahagurukirwa.
Ngo nubwo iki kibazo kikigaragara ngo ubuyobozi buzakora ibishoboka bwegere ababyeyi mu nteko bubumvishe ko biri mu nyungu z’abana, umuryango n’igihugu ko batakoreshwa imirimo ivunanye.
Mujawamariya ati:” Ikibazo cy’abana bakoreshwa imirimo ivunanye dukomeje kugikurikirana buri munsi, niba ari imyumvire y’ababyeyi ikiri hasi, niba ari ukutamenya amategeko arengera abana cyangwa kuyirengagiza nkana ntawamenya gusa dukomeje ubukangurambaga kandi iyo tubonye abo bana turabafata tukabajyana mu ishuri.”
Karanganwa Jean Bosco umukozi ushinzwe umurimo mu karere ka Gicumbi, asaba ubufatanye mu nzego zose, ababyeyi bakoresha abana babo imirimo ivunanye bagahagurukirwa bagafatirwa ibihano.
Umuhuzabikorwa w’umuryango Hope and Homes Mutuyimana Celestin ushinzwe gukurikirana abana batandukanye n’imiryango yabo, avuga ko biyemeje ubufatanye n’Akarere bakumvisha ababyeyi akamaro ko kurinda abana imirimo ivunanye.
Abashinzwe imibereho myiza mu mirenge basabwe guhagurukira kiriya kibazo kandi imiryango igaragaweho kuvunisha abana bayo ikajya icyahwa ku mugaragaro.
Evence NGIRABATWARE
UMUSEKE.RW/ GICUMBI


text:
Niba umugabo wawe agukorera ibi bintu bine bikurikira ntugashidikanye aragukunda by’ ukuri.
1. Uramuvuguruza akemera
Umugabo ukunda umugore we bizira uburyarya ahorana ubushake bwo guhindura imyumvire ku kintu iyo umugore we abimusabye. Niyo yaba ari umugabo utavugirwamo cyangwa ufunga umutwe bingana iki, iyo yakunze imbere y’ umugore we byose birahinduka.
2. Aha agaciro igitekerezo cy’ umugore
Igihe umugabo ukunda umugore by’ ukuri, igitekerezo umugore we amuhaye agiha agaciro. Muri kamere y’ umugabo akora ibintu uko abyumva ariko iyo akunda umugore atamuryarya ntabwo ajya akora ikintu na kimwe atamugishije inama.
3. Arakurwanirira
Umugabo iteka arwarira ikintu aha agaciro niba umugabo akurwanirira aragukunda cyane. Umugabo ntashobora kurwanirira ikintu atitayeho.
4. Yagukorera buri kimwe
Umugabo ugukunda agukorera buri kimwe kugira ngo agushimishe. Urukundo nyarwo ntiruburamo kwitangirana, umugabo ukunda yitangira umugore we.
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Desire TUYISENGE
MURAKOZE MBESEKUMVIRA UMUGORE KUKINTUCYOSE NIBYIZA?


text:
Hari abayisilamu banenzwe kugurisha ibitambo ku bakene
Ubuyobozi bw’idini ya Islam buranenga bamwe mu bayoboke bayo bagurishije inyama ku bakene ku munsi mukuru w’igitambo (Iddil Adha).
Idini ya Islam ivuga ko uwo munsi bawibukiraho igitambo cy’intama cyatanzwe na sekuruza wabo Ibrahim mu mwanya w’umwana we Isaka.
Mu rwego rwo gushimira Imana ko uwo Isaka atapfuye, buri muyisilamu yiyemeza kubaga itungo akarisangira n’abantu bose barimo n’abakene, hatabayeho kureba niba uwo basangira ari umuyisilamu cyangwa atari we.
Ku ibagiro ry’i Nyabugogo aho benshi mu bayisilamu batuye mu mujyi wa Kigali bazana kubagira amatungo, umunyamakuru wa Kigali today yahasanze abantu benshi baje gusaba inyama.
Bamwe muri aba baturage bavuga ko ntawigeze ahabwa inyama ku buntu, n’ubwo amatungo babonaga abagwa yari yatanzwe n’imiryango ya kisilamu nk’ibitambo.
Uwamariya, umubyeyi w’abana bane utuye mu Gatsata agira ati ”Nta nyama z’ubuntu ziri hano”.
We na bagenzi be bari baje kwisabira inyama bavuga ko ba nyiri amatungo yazanywe nk’ibitambo babagurishaho inyama ku biciro bitandukanye.
Umukecuru witwa Uwimpaye agira ati ”Hari abo numvise bagurisha ikiro kimwe cy’inyama ku 2.000Frw”.
Hari na bagenzi be bavuga ko basabwe 2.200Frw kuri buri kiro cy’inyama.
Ibi byamaganywe n’Ubuyobozi bw’idini ya Islam buvuga ko kugurisha ibitambo ku mukene bitemewe, ahubwo umuyisilamu wese asabwa kumuhera ubuntu.
Umujyanama wa Mufti w’u Rwanda, Shehe Suleiman Mbarushimana agira ati ”Ni amakosa, muri iyi gahunda umuyisilamu wese wagize ubushobozi bwo kugura inka, ihene, ntabwo agurisha”.
Akomeza agira ati “Ubwo mbimenye ndabiganiraho na Nyakubahwa Mufti w’u Rwanda kugira ngo dushake uburyo twajya tuzana amatungo yo kubagira abakene baje hano ku ibagiro”.
Muri iyi minsi itatu yahariwe ibitambo guhera kuri uyu wa kabiri, Umuryango w’aba islam mu Rwanda uravuga ko mu gihugu hose hazabagwa inka zirenga igihumbi n’ihene n’intama zirenga 2.000.


text:
Maze ijambo ry’Uwiteka rinzaho riti “Mwana w’umuntu, uhanurire abahanuzi ba Isirayeli bahanura, kandi ubwire abajya bahanura ibyo bibwira mu mitima yabo ubwabo uti ‘Nimwumve ijambo ry’Uwiteka. Uku ni ko Umwami Uwiteka avuga ngo: Bazabona ishyano ba bahanuzi b’abapfapfa, bakurikiza ibyo bibwira kandi ari nta cyo beretswe.’ Yewe Isirayeli we, abahanuzi bawe bameze nk’ingunzu zo mu kidaturwa
Ntimurakazamuka ngo mujye mu byoho byo mu rugo rw’inzu ya Isirayeli, habe no kubiziba ngo mubone uko muhagarara (...)
Home > Slider
Slider
-
Ikusanyangingo n’inyurabwenge ku bahanuzi b’ibinyoma bakurikiza ibyo bibwira mu mitima yabo
9 October, by Ubwanditsi
Maze ijambo ry’Uwiteka rinzaho riti “Mwana w’umuntu, uhanurire abahanuzi ba Isirayeli bahanura, kandi ubwire abajya bahanura ibyo bibwira mu mitima yabo ubwabo uti ‘Nimwumve ijambo ry’Uwiteka. Uku ni ko Umwami Uwiteka avuga ngo: Bazabona ishyano ba bahanuzi b’abapfapfa, bakurikiza ibyo bibwira kandi ari nta cyo beretswe.’ Yewe Isirayeli we, abahanuzi bawe bameze nk’ingunzu zo mu kidaturwa
-
Ev. Harerimana Steven yateguye igiterane kidasanzwe
8 October, by Ubwanditsi
Umuvugabutumwa Harerimana Steven [Niyibeshaho] wo mu Itorero rya ADEPR muri Paruwasi ya Nyarugenge yateguye igiterane yise “Menya Ukuri” kigamije kugaragaza ukuri ku ntambara iri hagati y’umucyo n’umwijima.
Iki giterane gifite intego iri muri Yohana 8:32 havuga ko “Namwe muzamenya ukuri kandi ukuri ni ko kuzababatura.”
Kizabera kuri Bambino ugana i Kabuga ku wa 4 Ugushyingo 2018 kuva saa cyenda z’amanywa kugeza saa mbili z’ijoro.
Harerimana yatangarije IYOBOKAMANA.COM ko afite intego yo (...)
-
Abantu bashatse baba bagura bibiliya kuko igiye kubura burundu
3 October, by Ubwanditsi
Bibiliya ni gitabo cy’Imana abakiristu bifashisha mu kumenya no gusobanukirwa iby’ijambo ry’Imana,gusa biravugwa ko ziri guhenda cyane ndetse zikaba zigiye kubura kuburyo mu gihe cya vuba zizaba zigura abakire gusa. Abasoma bibiliya na bamwe mu bakirisitu mu Rwanda bavuga ko zabuze ku maguriro yazo, izibonetse nazo ugasanga zihagazeho mu biciro ku buryo zigurwa n’umugabo zigasiga undi, Yaba Bibiliya Yera cyangwa Bibiliya Ntagatifu bitewe n’aho umuntu asengera, abazikenera bavuga ko ubu zihenze (...)
-
Ubusinzi,ubuhehesi ku isonga mu bituma abayoboke ba Bishop Rugagi badasubizwa
3 October, by Ubwanditsi
Bishop Rugagi yatangaje ko ubusinzi,ubuhehesi ndetse n’ibindi byaha bikomeye aribyo bituma abayoboke be bamaze igihe mu itorero rye abadasubizwa,ariko abandi babashyitsi baje vuba bagasubizwa kuko baba baje bamaramaje
Bishop Rugagi Innocent ni umwe mu bahanuzi bamaze kubaka izina ndetse no gukomera mu gihugu cy’ u Rwanda,cyane ko usanga benshi bamuyoboka kubwo gukoreshwa ibitangaza n’Imana,gusa we akibaza impamvu abantu benshi bo mu rusengero rwe bajya bamara igihe badasubizwa ariko (...)
-
Musanze : Imwe mu makorali akundwa na benshi yizihije isabukuru y’imyaka 20 no kumurika Album ya 3 y’amashusho -Amafoto
18 September, by Ubwanditsi
Korali Goshen ikorera umurimo w’Imana mw’itorero rya ADEPR mu ntara y’amajyaruguru mu karere ka Musanze muri Paruwasi ya Muhoza yakoze ibiroli bikomeye byo kwizihiza isabukuru y’imyaka 20 no kumurika Album ya 3 y’amashusho.
Kwizihiza isabukuru y’imyaka 20 no kumurika Album ya gatatu y’amashusho byabereye mu gitaramo gikomeye cyabaye ku cyumweru kuwa 16 Nzeri 2018 ,kuva kw’isaha ya saa munani z’umugoroba kirangira saa kumi n’ebyiri (14h-18h00) mu mujyi wa Musanze kuri Centre Pastoral Notre Dame (...)
-
Afurika ntiyavumwe-Intumwa y’Imana Nkurunziza Francois
18 September, by Ubwanditsi
Umuyobozi w’itorero Bethel, Intumwa y’Imana Nkurunziza Francois asanga umugabane wa Afuruka udakennye cyangwa se ngo ube waravumwe nk’uko bamwe babivuga ariko kandi agasanga iyi myumvire yose izakurwaho n’ubutumwa bwiza bw’Imana.
Ibi Nkurunziza yabivuze mu kiganiro n’abanyamakuru ba radiyo imwe ikorera hano mu Rwanda.
Agitangira kuvuga,Francois yibajije muri aya magambo ati:"Uyu mugabane ariko niwo uhoramo intambara n’ibindi byaha by’urudaca?", Intumwa y’Imana Nkurunziza Francois uyobora Bethel (...)
-
Musanze:Korali goshen yafashije Police guhashya umwanzi inafasha Minisiteri y’ubuzima kuvuza abatagira shinge na rugero-Amafoto
15 September, by Ubwanditsi
Kuva kuwa kane taliki ya 13 nzeri 2018 ,korali Goshen ya ADEPR Musanze iri mu giterane cy’ivugaubutumwa rikomeye aho mu minsi yacyo ya mbere cyaberaga kurusengero rwa ADEPR Muhoza aho babarizwa mu gihe uyu munsi cyatangijwe n’urugendo rwo kurwanya ibiyobyabwenge ndetse hanatangwa ubwisungane mu kwivuza ku miryango isaga 100 itishoboye .
Uru rugendo rwo kurwanya ibiyobyabwenge mu mu karere ka Musanze rwaturutse kurusengero rwa ADEPR Muhoza rwerekeza kuri Stade ubworoherane y’aka karere ka (...)
-
Musanze :Goshen Family Choir iteguye igiterane gikomeye kizasozwa bizihiza isabukuru y’imyaka 20
11 September, by Ubwanditsi
Goshen Family Choir ikorera umurimo w’Imana mw’itorero rya ADEPR Musanze, iteguye igiterane gikomeye kizaberamo ivugabutumwa ritandukanye birimo kwamagana ibiyobyabwenge ,gufasha abatishoboye no kumurika Album DVD hamwe no kwizihiza isabukuru y’imyaka 20 iyi korali imaze igiye kwizihiza isabukuru y’imyaka 20 bamaze bakorera Imana.
Goshen Family igiye kwizihiza isabukuru y’imyaka 20
Ni mu giterane kizamara iminsi ine kibera m’umugi wa Musanze aho hateganijwe n’ibikorwa byo kurwanya no (...)
-
Bishop Charles wakorakoye amabere y’umuhanzikazi mu muhango wo gushyingura yasabye imbabazi
6 September, by Ubwanditsi
Bishop Charles wagaragaye akorakora amabere ya Ariana Grande yabisabiye imbabazi
Bishop Charles H. Ellis III wafashwe amashusho akorakora umuririmbyi Ariana Grande akageza no ku mabere ubwo bari mu muhango wo gushyingura nyakwigendera Aretha Franklin yabisabiye imbabazi.
Uyu muvugabutumwa wo muri Leta zunze ubumwe za Amerika yasabye imbabazi, nyuma yo guhabwa urw’amenyo n’abantu batandukanye kubera imyitwarire idahwitse yagaragaje.
Mu butumwa Ellis yashyize ahagaragara, yavuze ko bisa (...)
-
Jordan Sparks yerekanye ko yubaha Imana kurusha Illiminatti
6 September, by Ubwanditsi
Umuhanzikazi w’umunyamerika Jordan Sparks usanzwe amenyerewe cyane ndetse anakunzwe cyane ariko bikaba byaravuzwe kenshi ko uyu mugore aba mu muryango wa Illiminatti,yatunguye benshi ubwo yatangazaga ko ubuzima bw’umwana we bugomba kuyoborwa n’Imana ngo ko ndetse buri gihe ahora amusengera.
Uyu muhanzikazi mu magambo yatunguye benshi yagize ati:”Kugira umuhungu wanjye byampinduriye ibintu byose .
Iteka ryose iyo maze kumuryamisha nanjye mpita ntangira gusenga Imana ngo abe ariyo izamuyobora (...)


text:
Salade niçoise
Muri iyi salade, ibikoresho bya ngombwa ni ibirayi n’imiteja.
Ibikoresho ku bantu 4.
- Ibirayi 4 biringaniye
- Imiteja 300 gr
- Imboga za Laitue (salade) agace 1
- Concombre iringaniye
- Ibitunguru by’umutuku, 2 bitoya
- Inyanya 4 zihiye ariko zikomeye
- Poivron y’icyatsi1
- Amagi 4 atogosheje akonje
- Umunyu na poivre
- Akayiko ka câpres
- Olive z’umukara
- Agapaki k’amafi ya conserve yitwa filet d’anchois.
Filets d’anchois ni udufi duto tuba turi mu ma boite harimo amavuta. Tuboneka mu ma supermarket manini nka Frulep cyangwa Nakumatt, zigura hagati ya mafranga 1600 na 2000 agapaki. Ntago ugomba kuzisimbuza saldines.
Câpres ni utuntu duto tumeze nk’uturabo tuba turi mu icupa ririmo vinaigre cyangwa umunyu. Dukoreshwa cyane ku ma pizza ndeste no mu ma salades n’amasosi. Wazisanga mu ma supermarket agira vinaigres n’ibindi birungo biva hanze.
- Sauce vinaigrette ikozwe n’ utuyiko 2 duto twa moutarde ya Dijon, ibiyiko 2 bya vinaigre, ibiyiko 8 by’amavuta ya huile d’olive, umunyu, poivre na tungurusumu
Kuyitegura
1. Gutekana ibirayi n’ibishishwa, byamara gushya ukabihata, ukareka bigakonja hanyuma ukabikata mo uduce tw’utuziga
2. Gutogosa imiteja ariko ntishye cyane ukayikatamo kabiri ukareka igahora
3. Koza imboga za laitue ukazumutsa ukazikata niba ari nini
4. Hata concombre, uyikata ihagaze ukuremo utubuto hanyuma ukatemo uduce duto duhagaze
5. Hata ibitunguru, kimwe uki rape ikindi ugikate mo uduce tw’utuziga
6. Kata inyanya mo ibice 4 kuramo utubuto n’amazi yazo
7. Kata poivron uduce tw’utuziga , ukuremo utubuto
8. Tonora amagi uyakatemo uduce 4
9. Unyuguza capres na olive mu mazi meza
10. Fata za fi uzikure mu gapaki kazo uzikure mu mavuta aba arimo. Ibikoresho bimaze gutungana ushobora gutangira gukora salade.
Fata isahane nziza nini. Banzaho za mboga za laitue, shyiraho noneho ubikurikiranya gutya : ibirayi, imiteja, igitunguru warapye, concombre, poivron,. Shyiraho umunyu, na poivre kandi kuri buri couche ushyireho ikiyiko cya vinaigrette.
Shyiraho itomati, amagi, ibitunguru bikase hejuru. Shyiraho uvangavanze les capres, olives, anchois, uhite ushyiraho hejuru ya sauce vinaigrette yasigaye.
Madame Marie, cook coach


text:
Buri munyarwanda wese arasabwa gushyigikira Bibiliya kugirango itazabura mu Rwanda.
Mu gihe Bibiliya ari igitabo gisomwa cyane mu Rwanda ndetse no kwisi muri rusange, umuryango wa Bibiliya mu Rwanda(BSR) ufite impungenge ko hatakize igikorwa mu maguru mashya, iki gitabo cyaba kitakibasha kugaragara muri iki gihugu cy’ u Rwanda.
Mu itangazo umuryango wa Bibiliya mu Rwanda wageneye abanyamakuru uremeza ko abaterankunga bafashakaga uyu muryango kugeza mu Rwanda Bibiliya bagenda bagabanuka bikaba bigaragara aho mu myaka itatu ishize amwe mu mafaranga yageraga muri uyu muryango yamanutse cyane aho yavuye ku bihumbi maganatandatu y’amadorari(600.000 $) akaba ari ku mafaranga ibihumbi Magana atatu by’amadorari(300.000 $) mu mwaka.
umunyamabanga mukuru wa BSR Bwana Kayijuka Emmanuel yasobanuye byinshi kugiciro cya za Bibiliya
Kugabanuka kw’inkunga bikaba ngo byaratewe ahanini nuko hamwe na hamwe mu bihugu byabo ukwemera gushingiye k’ubukirisito kugenda gukendera gahoro gahoro , bamwe bagahitamo gutera inkunga ibindi bitari Bibiliya cyangwa inkunga batanga zigaherekezwa n’amategeko adashyigikira Bibiliya.
Nyuma yo kwiga no gusesengura ibi , Umuryango wa Bibiliya wasanze ari ngombwa guhamagarira mu maguru mashya abakunda Bibiliya bose kugira uruhare mu kuyishyigikira badategereje ko ibura ngo babone guhaguruka.
Ubu abanyarwanda bose bakoresha itumanaho ritandukanye yaba MTN, TIGO ndetse na AIRTEL bafite gutera inkunga uwo muryango aho inkunga yawe uyitanga ukoresheje ikoranabuhanga aha wakwandika *533*1 umubare w’amafaranga wiyemeje gutanga# maze ugakanda YES ubundi ugakwirikiza amabwiriza.
Ubusanzwe intero y’umuryango wa Bibiliya mu Rwanda (BSR) ni ukugeza ibyanditswe biziranenge kuri buri muntu mu rurimi n’imyandikire ashobora gusoma no gusobanukirwa kandi ku giciro kimushobokeye , ushishikariza buri wese gushyigikira Bibiliya kugira ngo itazigera ibura mu gihugu cy’ u Rwanda.
U Rwanda nta bushobozi ruragira bwo kwikorera Bibiliya dore ko ubu Bibiliya ziva mu gihugu cya Koreya y’amajyepfo bityo Bibiliya ikaba iba iri ku giciro cyo hejuru cyane. Niyo mpamvu buri munyarwanda wese inkunga ye ikenewe.
BISERUKA jean damour


text:
Bene Adamu ntitunyurwa pe! Nawe se bafashije umukene mwibajije ibibazo, kandi buriya abenzhi muri mwe muri abanyamadini. Uwo ni umwuka wo gupinga kandi ntuvuye ku Mana pe! Mwe se mwakoze iki? Yesu ubwo yatangaga imigati yigeze atanga uruganda? Ngo bari gushaka icyo bamuguriramo, wowe iyo uhaye umuntu umushyiriraho amategeko y’uko azakoresha ibyo ahawe se?
Ayo mafaranga ntigakwiye kuyamuha muntoki bagakwiye gushaka ikintu bamuguriramo kizajyakimuha amafaranga ahoraho naho ubundi nayamara azagaruka gusaba andi, amafaranga yubusa nkayo atera umurengwe
Uwo.mukozi.w,lmana.lmana.ikomeze imuhe. Intima w, urukundo
amahoro y,man’s abanenawe ubwose kubericyi amafaranga afashisha abacyene atayakura MURIGO iwe ahubwo akayakura mubakirikt ?
@Claude basengera mugikari cyo kwarubangura, ahahoze BK. gerayo uhabwe umugisha ubuzima bwawe buhinduke, kuhagera kwawe ntuzabyicuza
Uwo muhanuzi utanga ikwaca twese atugereho
njyewe nkunda Rugagi,iyaba abakozi bi mana Bose bakoraga ibikorwa byiza nkibyo Isi yahinduka pladizo ,nkunda gusoma ibyitorero uwo mushumba abareye umuyobozi ariko Imana ikomeze imuzamure
uzamenya ko akorera Imana utamutse uhagaritse gutuura wamumenya.muri intama akama yicecekeye.pawulo yabeshwagaho no kuboha amahema none dore sha.
Ni byiza ko bafashije umukene ariko kubyasasa mu itangazamakuru byo si byiza cyane!
Yesu ashimwe,ariko nkatwe bo mu ntara ko tuba tutazi aho uwo mukozi w’Imana asengera mwahaturangira? Murakoze


text:
Ni kenshi uzumva bavuga bati runaka afite amaso meza ahanini kubera uburyo ari umweru adatukura cyangwa ngo ubone afite irindi bara n’ikindi cyasha, ndetse bamwe ukumva bibaza icyo bakora ngo amaso yabo nayo ase nk’uko ayabandi asa. Aha akenshi abagore n’abakobwa baza ku isonga mu bifuza kugira amaso meza, uretse ko n’abagabo n’abasore nabo bayabonye batayanga dore ko mu by’ukuri bituma ugaragara neza kandi ugasa neza ku bakureba, gusa benshi bibaza icyo bakora ngo bayakeshe bikabayobera, niyo mpamvu twabakusanyirijwe bimwe mu by’ibanze byagufasha kwita no gukesha amaso yawe.
Kuyavuza.
Kugira ngo amaso yawe arusheho gusa neza uko ubyifuza ugomba kuyitaho mu buryo bwose mu gihe yarwaye cyangwa yagize ikindi kibazo ugakoresha imiti yabugenewe kandi wandikiwe na muganga kugira ngourusheho kugira amaso meza y’umweru cyaane ko hari imiti iba yaragenewe yo kuvanamo, imirasire, umutuku cyangwa irindi bara wazan mu maso dore ko buriya nubwo abantu bashobora kutabtyitaho bakavuga o amso yabo ariko ariko akwiye gusa ariko si byo amaso meza agomba kuba ari umweru.
Gabanya ibirungo wisiga mu maso.
Niba ujya ubyitaho uzumva ko ahri igihe uba uri kugenda ukumva icyokere kigushokeye mu maso,Iyo wisize ibirungo bikabije ku maso ho biba ari ibindi kuko binakurya cyane, kuko hari ubwo bigeraho bikajya mu maso maze bikagutokoza ugasanga ukeneye kwibyiringira maze amaso agahera ubwo atukura wa murimbo washakaga ukaba urangiriye aho ari nako bimwe mu bigize ibyo birungo byangiza amaso yawe dore ko burya nta kintu cyemewe kujya mu ijisho mo imbere uretse wenda amazi utabiherewe uruhushya na muganga.
Jya urinda amaso yawe izuba.
Burya nubwo abantu benshi batabizi ariko izuba ni ribi cyane ku maso ni n’imvano zitari nke z’amso. mu rwego rwo kuyarengera rero jya ugerageza kwirinda kugenda ku zuba ryinshi utambaye amadarubindi yabugenewe y’izuba kuko bigufasha kugabanya urumuri n’imbaraga z’imirasire y’izuba bigatuma itabona aho inyura ngo yinjire mu jisho uko yakabaye, dore ko uko ryinjiramo kenshi ari nako rizanamo utuntu dutukura mu jisho imbere, mujya ku uryo bidasa neza.
Bika neza amavuta/imiti ukoresha ku maso
Nkuko iteka kwirinda biruta kwivuza, ugomba kwitwararika imikoreshereze y’imiti cyangwa amavuta ukoresha mu maso yawe. Si byiza rero ko amavuta cyangwa ibikoresho ukoresha ku maso ubibika aho ubonye hose kuko bishobora gutuma hajyamo imyanda kandi iyo myanda usanga igira ingaruka nyinshi ku maso harimo nko kuzana uduheri twinshi tuazenguruka uruhu rutwikira ijisho , nabyo bigira ungaruka ku jisho ryawe.
Ntugakunde kwambara amadarubindi (Lunettes)
Igihe cyose utabiherewe uruhushya na muganga jya wirinda gukoresha no kwambara amadarubindi (lunettes) kenshi cyangwa uko ubonye kuko byangiza amaso cyane, bigatuma amaso yawe ahindura ibara akirabura ndetse n’uruhu rukingirije ijisho rukananuka.
Yarinde gutokorwa
Iyo ijisho rigiyemo igitokorwa umuntu ntabasha kwihangana akenshi ahita aribyiringira ari nako rizamo amarira ibi bigatuma ritukura cyane. Igihe rero utokowe ntukihutire kubyiringira ijisho ahubwo urarireka amarira ubwayo akivaniramo cya gitokorwa kereka gusa mu gihe wumva bikabije kandi naho wareba ugutokora aho kubyiringira gusa. Naho kuyarinda gutokorwa ni ukwambara amadarubindi yabugenewe igihe ubona uri ahantu hashobora kugutokoza cyangwa uri nko mu muyaga ukabije.
Jya ugira isuku
Iteka isuku ni isoko y’ubuzima, kugirira isuku amaso rero ni ingenzi cyane kandi ukabikora ubyitayeho mu buryo bukurikira:
Iteka jya ukaraba mu maso mu gihe ubyutse ndetse n’igihe ugiye kuryama kugira ngo ukureho ibirungo n’indi myanda iba ikuri ku mubiri, bikaba byiza kandi gukaraba igihe cyose ugiye kwisiga mu maso.
Ni byiza gukoresha amavuta n’ibirungo byagenewe gukoreshwa ku maso, ugashyira ibigohe byawe ku murongo bizagufasha kugira amaso meza.
Niba ukunze ibirungo ukoaba ugiye kubikoresha, nyuma yo kwishyiraho ibirungo ugomba kurenzaho agapuderi kugira ngo ibirungo washyizeho bigaragare neza kandi ntibigaragare nk’amazi. Ibi byose nubyitaho kandi ubishyira mu bikorwa nta kizakubuza kugira amaso wifuza kandi agaragarira buri wese ko ari meza nawe ukumva bikwizihiye.
https://ityazo.com/wifuza-guhorana-amaso-acyeye-azira-icyasha-nundi-mwanda-wose-jya-wita-kuri-ibi-bintu-bizagufasha/


text:
Reba uburyo abantu bagiye mu mwuka mu gitaramo cya Israel Mbonyi (Amafoto)
Umuhanzi uririmba indirimbo zihimbaza Imana, Israel Mbonyicyambu yamuritse “Album” y’indirimbo ze yise “Intashyo” yongera kwerekana ko ari umuhanzi ukunzwe n’abatari bake.
Igitaramo cy’uwo muhanzi uzwi nka “Mbonyi” cyabereye mu ihema riri ahahoze hitwa Camp Kigali ku mugoroba wo ku cyumweru tariki ya 10 Ukuboza 2017.
Abantu babarirwa mu bihumbi bari buzuye muri iryo hema bamwe bicaye abandi bahagaze babuze aho bicara.
Icyo gitaramo cyaranzwe no gucuranga imbona nkubone (live), abakunzi ba Israel Mbonyi bafatanyaga kuririmba indirimbo ze byagaragaraga ko bazizi cyane ndetse na we akanyuzamo akabasanga aho bari bakaririmbana.
Muri icyo gitaramo cyarangiye mu ma saa yine z’ijoro, Mbonyi yamuritse umuryango yatangije wo gufasha abakene, aboneraho gusaba inkunga abitabiriye icyo gitaramo kugira ngo azakomeze gufasha abatishoboye.
Icyo gitaramo cyari kitabiriwe n’abandi bahanzi bo mu Rwanda baririmba indirimbo zihimbaza Imana,barimo Dudu uzwi cyane i Burundi, Patient Bizimana, Aime Uwimana na Dominic Ashimwe.
Abo bahanzi banaririmbiye mugenzi wabo Dominic Nic wari wagize isabukuru ye y’amavuko.
Ibitekerezo ( 6 )
abantu nibumve indirimbo bahindurwe n’ubutumwa burimo maze turusheho gutura heza knd Imana itwishimira naho MBONYE we komerezaho turakwemera cyane
Ni byiza cyane ko abacurangira.Ariko nubwo indirimbo ze ziba zivuga imana,ntabwo zihindura abantu.Abenshi baba bagiye kwiyumvira injyana nziza (melody) no kwirebera Israel Mbonyi nk’umu star.Niba abantu bumviraga ibyo Bible itubwira,urugero muli matayo 7:12,aho Yesu yavuze ngo "icyo utifuza ko bagukorera ntukagikorere mugenzi wawe",isi yaba nziza cyane.Intambara,ubujura,ubusambanyi,etc...byose byavaho.Abantu baba bishakira umuziki mu nsengero no mu bitaramo,ariko ntabwo iyo miziki ibahindura.Birababaje.
Nibyiza cyane,courage Mbonyi
hhahaha uti mugire courage
ARAKAZE MBONYI. NAKOMEREZE AHO ARIKO AJYE ASHYIRA UBUTUMWA BUJYANYE NINGARUKA ZIBIYOBYABWENGE NO GUSAMBANA INGARUKA BYATEZA KURUBYIRUKO RWEJO HAZAZA.
nibyiza kubanyarwada kuba hari abantu batekererza igihugu kugirangao abababaye bafashwe nabakomeye uwo mushinga nimwiza cyane komeza imana ikwagure muri byinshi


text:
UMUSOMYI WA BIBILIYA, ni igitabo gitegurwa...
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Uyu wa gatatu tariki ya 10/05/2017 turasoma muri Yosuwa 12.1-24 :
Aba ni bo bami b’ibihugu Abisirayeli barwanije bagahindūra ibihugu byabo hakurya ya Yorodani iburasirazuba, uhereye ku kibaya cya Arunoni ukageza ku musozi wa Herumoni, no muri Araba yose iburasirazuba.
Igihugu cya Sihoni umwami w’Abamori wabaga i Heshiboni, agatwara Aroweri mu ruhande rw’ikibaya cya Arunoni n’umudugudu wari hagati mu kibaya, n’igice cy’i Galeyadi kugeza ku mugezi Yaboki mu rugabano rw’Abamoni.
Kandi uhereye muri Araba ukageza ku ruzi rwa Kinereti iburasirazuba no ku nyanja ya Araba, ari yo Nyanja y’Umunyu mu nzira y’iburasirazuba ijya i Betiyeshimoti urugabano rwacyo rw’iruhande rw’ikusi rwanyuraga munsi y’imirenge y’imisozi Pisiga.
Kandi ahindūra n’igihugu cya Ogi umwami w’i Bashani wo mu Barafa bacitse ku icumu, babaga muri Ashitaroti no muri Edureyi.
Ni we watwaraga umusozi wa Herumoni n’i Saleka n’i Bashani yose kugeza mu rugabano rw’Abanyageshuri n’Abanyamāka, igice cy’i Galeyadi kugeza ku rugabano rwa Sihoni umwami w’i Heshiboni.
Abo bose Mose umugaragu w’Uwiteka n’Abisirayeli barabishe, kandi Mose umugaragu w’Uwiteka ahaha Abarubeni n’Abagadi n’igice cy’umuryango wa Manase ngo habe ahabo.
Kandi aba ni bo bari abami b’ibihugu byo hakuno ya Yorodani iburengerazuba, abo Yosuwa n’Abisirayeli banesheje, uhereye i Bāligadi mu kibaya cy’i Lebanoni ukageza ku musozi wa Halaki uzamuka i Seyiri. Yosuwa agiha imiryango y’Abisirayeli ngo habe ahabo nk’uko bagabanijwe.
Igihugu cy’imisozi miremire n’icy’ikibaya n’icyo muri Araba, n’icy’imirenge y’imisozi n’icyo mu butayu n’icyo mu ruhande rw’ikusi, n’icy’Abaheti n’icy’Abamori n’icy’Abanyakanāni, n’icy’Abaferizi n’icy’Abahivi n’icy’Abayebusi.
Abo bami ni aba: umwe ni umwami w’i Yeriko, undi ni umwami wo muri Ayi hateganye n’i Beteli,
undi ni umwami w’i Yerusalemu, undi ni umwami w’i Heburoni,
undi ni umwami w’i Yaramuti, undi ni umwami w’i Lakishi,
undi ni umwami wo muri Eguloni, undi ni umwami w’i Gezeri,
undi ni umwami w’i Debira, undi ni umwami w’i Gederi,
undi ni umwami w’i Horuma, undi ni umwami wo muri Arada,
undi ni umwami w’i Libuna, undi ni umwami wo muri Adulamu,
undi ni umwami w’i Makeda, undi ni umwami w’i Beteli,
undi ni umwami w’i Tapuwa, undi ni umwami w’i Heferi,
undi ni umwami wo muri Afeka, ndi ni umwami w’i Sharoni,
undi ni umwami w’i Madoni, undi ni umwami w’i Hasori,
undi ni umwami w’i Shimuronimeroni, undi ni umwami wo muri Akishafu,
undi ni umwami w’i Tānaki, undi ni umwami w’i Megido,
undi ni umwami w’i Kedeshi, undi ni umwami w’i Yokineyamu y’i Karumeli,
undi ni umwami w’i Dori mu misozi y’i Dori, undi ni umwami w’i Goyimu y’i Gilugali,
undi ni umwami w’i Tirusa. Nuko abami bose bari mirongo itatu n’umwe.
Ikibazo kidufasha kurushaho gusobanukirwa:
1. Ibyo nsomye biranyigisha iki:
Ku MANA Data wa twese?
Kuri YESU KRISTO?
Ku MWUKA WERA?
2. Mbese mu byo nsomye harimo icyo Imana YANSEZERANIJE?
Ubusobanuro bw’umusomyi:
“Aba ni bo bami b’ibihugu Abisirayeli barwanije bagahindura ibihugu byabo” (1): Muri iki gice harimo urutonde rw’abami benshi Abisirayeli banesheje, bageze kuri 31 (24). Amazina yabo arazwi kandi aravugwa. Ikibazo dufite muri iki gihe mu itorero ry’Imana, ni uko abantu batazi abo barwana nabo. Barakizwa ariko bakagira ibyo bananirwa kureka, kubera ko babihaye andi mazina. “Abo bose Mose umugaragu w’Uwiteka n’Abisirayeli barabishe” (6): Mbere yuko Mose apfa agasimburwa na Yosuwa, hari ibihugu yari yamaze kwigarurira akabiha imwe mu miryango y’Abisirayeli (Guteg.3.8-9; Yos.13.8). Nubwo tuvuga iby’urugamba ruyobowe na Yosuwa, byabaye ngombwa kuzirikana n’intsinzi ya Mose. Ni ko no mu Itorero ry’Imana tugomba kuzirikana ibyakozwe n’abatubanjirije. Ariko twirinde kubafata nk’imana, ni abantu nkatwe Imana yakoresheje. Ikibazo: Mbese nyuma yo kwakira Yesu nk’Umwami n’Umukiza wawe, umaze kunesha ibyaha bingahe byari byarakubase? Zirikana: Indir.393 Gushimisha.
UWIMANA Ange Victor
Tel: (+250)788552883, (+250)725151463
Email: [email protected]


text:
Umuhango wo gushyikiriza aba baturage bo mu Murenge wa Gatenga Akagali ka Karambo mituweli zabo, wabaye kuri uyu wa Gatanu tariki 10 Kanama 2018, aho SONARWA Life iri kumurikira serivisi zayo.
Ni igikorwa cyari cyatumiwemo umukozi w’urubuga Irembo wafashaga aba baturage kwishyura kugira ngo bahite batangira kwivuza, ndetse n’umuganga waturutse muri Polyclinique la Médicale wabapimaga umuvuduko w’amaraso kugira ngo bamenye uko bahagaze.
Umuyobozi Mukuru wa SONARWA Life, Aurore Mimosa MUNYANGAJU, yavuze ko bahisemo gukora iki gikorwa cyo gutanga ubu bwisungane mu kwivuza bahereye ku baturage baturiye ahabera Expo usanga batanabasha kwinjiramo ngo bamenye ibiri kuberamo.
Yagize ati “Nk’abantu bashinzwe ubuzima twatekereje ku baturage bari mu cyiciro cya kabiri (ubudehe), kugira ngo bashobore kwivuza, kugira ubuzima bwiza, bashobore no kwiteza imbere kuko udafite ubuzima ntabwo ushobora kwiteza imbere no gutekereza ejo hawe hazaza.”
Yakomeje avuga ko SONARWA Life itagarukira gusa mu gufasha abaturage mu birebana no kubona mituweli, aho banunganira leta mu zindi gahunda zigamije kuzamura abatishoboye ari nako babasobanurira inyungu ziri mu kwiteganyiriza, guteganyiriza amashuri y’abana babo, izabukuru n’ibindi.
Bamwe mu baturage bishyuriwe mituweli bavuze ko ari amahirwe akomeye bagize, dore ko barimo n’abatarigeze babasha kwivuza mu mwaka washize kuko batari barabashije kwishyura.
Uzamukunda Esperance ufite umuryango w’abantu batanu batangiwe mituweli yagize ati “ Umwaka warangiye ntayo nari mfite, uzi ukuntu nishimye. Ubundi iyo narwazaga hari igihe kujya kwa muganga nabyihoreraga kubera kubura amafaranga, nsanzwe nkora imirimo iciriritse, urumva sinakorera 1000Frw ku munsi ngo mpahe mbashe no gutanga mituweli.”
Uzamukunda na bagenzi be kandi bahamije ko kuba bagize amahirwe bakishyurirwa uyu mwaka, bagiye guharanira kwizigama uko bashoboye kugira ngo mu 2019/20 bazabashe kwiyishyurira.
Guharanira kwigira kandi ni nabyo basabwe n’Umuyobozi w’akarere ka Kicukiro wungirije ushinzwe iterambere ry’ubukungu, Mukunde Angélique wababwiye ko badakwiye gutegereza abaterankunga ahubwo bajya bateganyiriza ubuzima bagatangira kwishyura gahoro gahoro ku buryo umwaka w’ingengo y’imari utangira bafite mituweli.
SONARWA Life ni Sosiyete Nyarwanda icuruza ubwishingizi bw’ubuzima, amashuri y’abana, kuzigamira izabukuru, ubwishingizi bw’inguzanyo mu mabanki n’ingobokamuryango igihe uwabufashe yitabye Imana cyangwa agize ubumuga bwa burundu. Ubu bwishingizi umuntu abuhabwa ku giti cye cyangwa se abantu bishyize hamwe.
Izi serivisi zose zirebana n’ubwishingizi kandi zisanzwe zitangirwa ku mashami yose SONARWA Life, kuri ubu ziri no gutangirwa aho iri kumurikira ibikorwa byabo muri Expo 2018.
Ibitekerezo ( 1 )
Nibyiza cyane mukomereze aho turabakunda.Turifuza ko sonarwa yongera kuba ubukombe


text:
Abaturage bageze igihe cyo kubaka ingo ndetse n’ababana mu buryo butubahirije amategeko barakangurirwa kubana mu buryo bwubahirije amategeko .
Ibi ni bimwe mu byagarutsweho n’umuyobozi w’Akarere ka Nyaruguru Habitegeko François mu muhango wo gusezeranya imbere y’amategeko imiryango itatu yo mu murenge wa Kibeho kuwa 26 Nyakanga 2018 mu cyumba cy’inama cy’Akarere.
Mu mpanuro uyu muyobozi yahaye abaitabiriye iki gikorwa yabasabye kumvikana ku buryo bwo gucunga umutungo wabo mu rwego rwo guhosha amakimbirane ashobora kuvuka ndetse no guharanira ko ababakomokaho bagira uburenganzira .
Ababana mu buryo bwubahirije amategeko bibafasha kumvikana ku buryo bunoze bw’imicungire y’umutungo ndetse no gukumira amakimbirane ashobora kuvuka mu miryango.


text:
Ihuriro ry’Amakorali yose y’Abadiventiste b’umunsi wa Karindwi akorera hano mu Rwanda, yiyemeje kugurira imodoka nshya Benda Timothy ikazasimbura indi yari afite ariko abagizi ba nabi batamenyekanye baza kuyitwika ubwo bamuteraga iwe mu rugo.
Iki gikorwa kigezweho nyuma y’aho korali Light Family yo mu itorero ry’Abadiventiste b’umunsi wa karindwi (SDA)yifatanije n’andi makorali yo mu ntara ya Gisenyi bategura igitaramo cyo gufata mu mugongo Benda Timothy maze bakusanya amafaranga y’u Rwanda asatira muri miliyoni 2 n’igice.
Mu byishimo byinshi bivanze n’amarira Benda Timothy yashimiye iki gikorwa yakorewe kuko avuga ko cyamugaragarije ko abantu beza bakiriho nubwo n’ababi babaho.
Yagize ati:"Mu izina ry’umuryango wanjye mbashimiye byimazeyo urukundo mutweretse, sinibazaga ko ibi byabaho Imana yanze ko niheba inyigaragariza inyuze muri mwebwe namwe muzagire ababaha.”
Aya mafaranga aje asanga andi miliyoni 3 n’ibihumbi 690 yakusanyijwe mbere y’iki gitaramo na SDA choirs solidarity ihuriwemo n’ama korali y’Abadvantiste bo mu Rwanda, ubwo yose hamwe akaba amaze kugera kui miliyoni 6.
Benda Timothy ni umugabo wubatse ufite umugore n’abana babiri gusa mu mezi make akaba yitegura kwakira uwa Gatatu.
Ni umuririmbyi wa koralii Light Family ikorera umurimo wayo mu mujyi wa Gisenyi ku rusengero rwo mu Makoro.
Yari atunze imodoka ya Carina yamufashaga gutunga umuryango kuko yayikoreshaga mu kazi ko gutwara abagenzi (Taxi voiture). Gusa iyi modoka yaje gutwikwa n’abagizi ba nabi mu kwezi kwa cumi na kumwe mu mwaka wa 2017.
Iki gikorwa cyababaje abatari bake niho haje igitekerezo cyo gufasha uyu muryango binyuze mu bitaramo byo kuramya no guhimbaza Imana harimo n’iki cyateguwe na Light Family kandi biracyakomeza kugeza igihe cyose imodoka nshya yo kumuha izaba yabonetse.
Isomere uko abagizi ba nabi bateye urugo rwa benda Timothy bagatwika imodoka ye.
Umurerwa Media


text:
Umukunzi wa Bwiza.com, yatwandikiye adusaba kumufasha kubona umusore bakundana, umusore ufite gahunda y’urukundo.
Ubutumwa bw’uyu mukobwa, buragira buti “Muraho, mbanje kubashimira cyane uburyo mufasha abantu gutanga ibitekerezo byabo, nitwa Mahoro, ndi umukobwa w’imyaka 28, mfite akazi, narize, ubuzima nanyuzemo ntabwo bwankundiye kugira ishuti z’abasore.
Gusa, ubu nifuza umusore uzi gukunda, agomba kuba asengera mu batolika, azi ubwenge, yifashije, atari muremure cyane, niba udakina wanyandikira sms kuri 0781 069 721, turavugana murakoze”.
Niba nawe hari igitekerezo ushaka kuduha cyangwa ushaka umukunzi, twandikire kuri itatheone08@gmail.com


text:
Ndumva tugifite urugendo rurerure.Umuntu n’ukuba original, umukobwa utegerezwa kumwereka uko umeze ntabyo kwiyoberanya utanga za cares zitazahoraho.Ukimushaka agomba Kumenya uko uteye.Abishatse akabyihanganira atabishatse ubwo bikarangira. Icyo buri wese kw’isi afite uwe Imana yamugeneye.Nicyo gituma dusabwa gusengera abafasha bacu.
nukur murakoz kunama mugiriy basaz bac ndetx naba chr bacu pe
thanks for this we get amazing information required to make our love very strong.
SOPHIE AVUZE UKURI KBS!
NTAMPAMVU YO KUBANA NIBYO UTISHIMIYE ARIKO MUGIHE BYAKABIJE
abakobwa cg adamu:money time
NIBYIZAPE
Sha kugashaka nkakabura mu myaka 3, byatumye 5 bansiga. Kiri no byo nari niteze , ariko igitsinagore burya ni icyo ugihaye. Nta rubanza, baremewe kwakira. Mu mutima, bahora bumva batihagije mu bushobozi. Kugira ngo bakemure icyo kibazo, bajya inzira y’urukundo, nako yo guhiga kuzuzwa n’umunyabubasha w’igitangaza.
Ibyo wakora byose musore nawe mugabo, ujye uzirikana ko uretse n’abagore, no mu zindi nyamaswa z’ingore, niba utazirindira umutekano n’umutuzo zikeneye kurusha undi murinzi, ntushobore gutanga ibyo kurya byiza bihebuje ndetse ngo ufashe mu kubyara no kwita ku rubyaro nk’uko ubitaho utitaye ku bikugarukira: nturaba, ntuzaba umugabo umugabo.
Igitangaje, n’iyo ibyo wiyushye akuya ukabigeraho, hari intambara uba usigaje kurwanira aho buzima usigaje: kwita ku guhaza amaranganutima ahindagurika, atabarika.
Umuti aha ho, uri hanze ya we n’umukunzi wawe: KWAMBAZA IMANA YAWE, IKAKUGERERA KU NDIBA Z’UMUTIMA AHO NAWE UTAGERA.
Zirikana ibyo bitatu, niwumva wabibagezaho: ubone gutangira umushinga w’urukundo.
Ndi umusomyi, umushakashatsi n’umutekerezi.
Ntihagire uwo nkomeretsa, ariko ni kwo kuri kw’ibiriho.
Sinihebye: kuko nzi ko mfite urukundo.
Nzakomeza gushakashaka urwanjye, ruriho pe.
Urukundo ruriho.
N’abagabo bose si ari shyashya, ni ukwisubiraho kwa buri wese.
Murakoze!
Oya rwose; ibi njye sinabyemera na gato ugomba kumubwiza ukuri yashaka akarakara. Ibyo byo gukomeza guhendahenda ni bibi cyane. Jya umubwiza ukuri nababara yikosore, niyongera umubwize ukuri kandi umucyahe utajenjetse, kwikosora nibimunanira agende. Rwose niba ubona akora iby’ubwenge buke jya umubwiza ukuri; niyumva adashobora kubyihanganira aceho (agende). Ntimukorore ibibi.
Oya rwose; ibi njye sinabyemera na gato ugomba kumubwiza ukuri yashaka akarakara. Ibyo byo gukomeza guhendahenda ni bibi cyane. Jya umubwiza ukuri nababara yikosore, niyongera umubwize ukuri kandi umucyahe utajenjetse, kwikosora nibimunanira agende. Rwose niba ubona akora iby’ubwenge buke jya umubwiza ukuri; niyumva adashobora kubyihanganira aceho (agende). Ntimukorore ibibi.
inshuti nziza irashimisha
Udafite Amafarangantacyowavugananumukobwawubu
oya abakobwa bubungubu bakorera kumafaranga ntabwo byinhsi bakibyita uphyakuba umugezaho ikyashaka gusa
reka reka abakobwa bikigihe udafite cash ntacyo waza umubwira
Izi nama mutanze ni nziza, ariko inyinshi zireba abanyamugi mugiturage nigake ushobora gusanga hari abibuka itariki yamavuko abenshi ntaniyo baba bazi gutembera
ni byiza guhanura abagabo n’abasore,ikindi umukobwa mukundana uzirinde kumubwira NGO yambaye nabi,gusa abafite ba girlfriend babo n’abafite abagore bashyingiranywe nimwe mubwirwa


text:
Minisitiri w’Ubutabera, Johnston Busingye yavuze ko urwego rw’abahesha b’inkiko rufite ibibazo ariko biri kuvugutirwa umuti, ku buryo umurimo wo kurangiza imanza ugomba kujya ukorwa mu mucyo kuko abawukora baba bahagarariye leta.
Kuri uyu wa Gatatu, Minisitiri Busingye yari imbere y’Inteko Ishinga Amategeko, umutwe w’abadepite, abagezaho ibisobanuro mu magambo, ku bibazo byagaragaye mu isesengura rya raporo y’Umugenzuzi Mukuru w’Imari ya Leta y’umwaka wa 2015/2016, birimo icyerekeye imikorere mibi y’abahesha b’inkiko.
Minisitiri Busingye yavuze ko mu bibazo biri mu bahesha b’inkiko harimo ibishingiye ku buriganya bukorerwa mu kurangiza imanza.
Yagize ati “Dufite abantu barigisa ibyatanzweho ubwishyu, akagenda akishyuza bayamuha ntiyongere kuboneka, uwamutumye ntamubone, akayamira. Aho bahuriye akamubeshya ibintu ngo bampaye make, umwana wanjye yararwaye, agashaka impamvu.”
“Dufite abarangiza imanza mu buryo bunyuranyije n’amategeko, dufite abatubahiriza amasezerano bagiranye n’abo barangiriza imanza, dufite abakora uburyo busa n’ubukomisiyoneri, barabutubwiye muri iyi minsi cyane. Abantu basa n’aho bakuzenguruka umutungo wawe ugata agaciro wagombye kuvamo agaciro kanini ukabona icyo wishyura ukagira n’icyo usagura. Ibyo twarabibonye, twarabyumvise ahandi, hari abagurisha nkana ikintu munsi y’agaciro kacyo.”
Yahise anakomoza ku kibazo cy’abantu bagiye bahimba imanza zitabayeho kandi bakazirangiza, bagenda bafatirwa mu cyuho.
Yakomeje agira ati “Nko mu mwaka wa 2015 twagize abantu bahimbye imanza zitabayeho, pe pe pe! Barazirangiza no kuzirangiza! Ubu bari mu magereza atandukanye, hari abari ku Mulindi, hari abari mu magereza atandukanye, hari aho twasanze umusirikare umwe. Twabirutseho turababona kuko bari bageze ku rwego rukomeye, guhimba urubanza ukagenda ukanarurangiza!”
Abandi ngo ni abakora ibintu bito bito birimo kutagira aho abarizwa hazwi, kugira telefoni nk’esheshatu ku buryo nyuma yo kurangiza urubanza kumubona bigoye ariko byashyizwe mu mabwiriza ko bagomba kumenyekanisha nimero za telefoni bakoresha.
Yakomeje agira ati “Ubu turashaka ko gukorera mu mucyo muri ibi bikorwa guhera ku muntu ku giti cye kugera mu bikorwa arimo akora.”
Busingye yavuze ko ubu habarurwa abahesha b’inkiko batari ab’umwuga bageze ku 2594 bagizwe n’Abanyamabanga Nshingwabikorwa b’utugari, ab’imirenge n’ab’uturere. Ku bahesha b’inkiko b’umwuga, ikibazo cy’imikorere ngo ntikimeze nabi cyane.
Busingye yakomeje avuga ko mu bantu 500 bari mu rugaga rw’abahesha b’inkiko kuva mu 2013 kugeza ubu, 22 ari bo bamaze guhanirwa amakosa akomeye bakoze.
Ati “Turashaka amakosa ageze kuri zeru, umuntu akore akazi agomba gukora kandi agakora mu buryo buciye mu mucyo kuko aragahemberwa nta mpamvu yo kujya kwivanga mu bakomisiyoneri no gukora ibindi bintu bitemewe n’amategeko.”
Hateganywa impinduka muri cyamunara
Mu bikorwa byo guteza cyamunara nka hamwe abahesha b’inkiko bakunze gukoreramo uburiganya, Minisitiri Busingye yavuze ko hateganywa ibiganiro na Minisiteri y’Ikoranabuhanga n’Ikigo cy’Igihugu cy’Ikoranabuhanga mu Itumanaho n’Isakazabumenyi, RISA, mu kubaka ikoranabuhanga ryazajya ryifashishwa.
Yakomeje agira ati “Turatekereza ko inzu, imodoka, ishobora gushyirwa ku rubuga bakakubwira aho iri ukajya kuyireba n’amaso yawe, ugatanga ibiciro utagombye no kwivuga amazina niba utabishaka n’abayishaka bandi bose bagatanga ibiciro. Igihe cyo kugereka cyarangira, ushinzwe kuvuga utsinze akamuvuga atazi uwapiganwe uwo ariwe, byose byakozwe mu ikoranabuhanga.”
Yavuze ko iryo koranabuhanga ribonetse ryakemura ikibazo kinini cyane cyane ko iyo abantu bahura n’abandi mu gikorwa cyo kurangiza imanza, ariho hava ibintu byinshi.
Uretse impinduka mu mikorere y’abahesha b’inkiko, ngo hakenewe n’impinduka mu myumvire y’abantu batsindwa imanza bakingira kwishyura kandi yatsinzwe urubanza, ugasanga bisabye ko imitungo igurishwa.


text:
Ubwo zitatemwe se ni ryari? 59-61.64- 73-94 . Erega akaboko kishe inkware gahora kamanitse ukwaha.
Arikose nkuwo muntu waciyinka amabere nawe bamukate icyo yambariyeho yumve niba ibyo yakoze ari byiza cyanga bibabaje.
ariko mana tugeze mubihe byanyuma kabis .hambere
haribintu byubaharwa nuwariwe wese harimo inka nibiyikomokaho byose cyane nkamata yayo none ubu byarahindutse iyo umuntu yaguhemukiraga mwariyungaga ntanzika yabagaho aha ntibyoroshye
Njye Kurwanjye Ruhande Abo
Bantu Niba Aribo? Bazakatirwe
Urubakwiriye Kandi Nibarekurwa
Bazahe Indishyi Zakababaro Abo
Bakoshereje? Murakoze.
Yeweee, abantu basigaye bazirura ibizira " baciye inka amabere" ubwo se inka zakoze iki koko kuburyo zicibwa amabere. Bahanwe bifatika.
Abakoze ibyo ntatandukanire ryabo nabatemaguye imbyeyi muri Genocide 1994 gusa bisubireho kuko ntibibaha agaciro nyako surtout le rwandais
Ariko jyewe hari icyo mbona, rwose igihano cy’urupfu cyakagombye gusubiraho kuko jye mbona abantu kwica barabigize umukino ahari yenda bafashe umugome nkuriya bakamushyira ku karubanda yenda abantu batinya!buriya iriya nka yazize iki?


text:
Umurambo w’umukobwa witwa Umurutasate Mediatrice w’imyaka 21 wo mu kagali ka ka Yaramba mu murenge wa Nyankenke yabonetse mu murima w’icyayi nyuma y’iminsi igera kuri ine ab’iwabo batazi irengero rye.
Umurambo wa nyakwigendera Umurutasate Mediatrice watoraguwe mu murima w’icyayi uherereye mu mudugudu wa Nyagafunzo, akagari ka Rwagihura mu gitondo cyo kuri uyu wa mbere tariki ya 9 Nyakanga ubonywe n’abana barimo bashaka ubwatsi bw’amatungo.
Ubwo aba bana babonaga umurambo w’uyu mukobwa bihutiye gutabaza abaturiye hafi aho ndetse n’inzego z’umutekano zo muri aka gace maze ajyanwa mu bitaro kugira ngo habanze hakorwe isuzuma ndetse n’iperereza ku cyaba cyamwishe ritangire gukorwa.
Ababyeyi ba nyakwigendera Bizimana Charles na Nyanzira Odette bemeza ko bari bamaze iminsi igera kuri ine baramubuze aho ngo bagerageje gushakisha ndetse no kubaririza abo mu muryango wabo ariko bakaba bari bataramenya aho aherereye.


text:
Ese imyambarire hari aho ihurira n’agakiza?
Uko iterambere rikataza, niko hagenda haduka imyambarire itandukanye aho usanga abantu benshi cyane cyane urubyiruko bambara imyenda igaragaza uko bateye, migufi cyane,amapantalo acitse (dechire’) n’indi ushobora gusanga inyuranyije n’umuco cyangwa idahesha Imana icyubahiro.
Bibiliya itubwirako buri kintu cyose dukora tugomba kugikora ku bw’Umwami wacu Yesu Kristo, gusinzira, kubyuka, kurya neza, aho dukorera, mu mibereho ya buri munsi, ibyo dukora byose bikwiye guhesha Imana icyubahiro.
“Kandi icyo muzavuga cyose n’ibyo muzakora, mujye mubikora byose mu izina ry’Umwami Yesu, mushima Imana Data wa twese ku bw’uwo.” Abakolosayi 3:17
Abakristo benshi bazi uko bashobora kwitwararika mu byo bavuga cyangwa bakora bigahesha Imana icyubahiro, ariko ntibamenyako imyambaro bambara ishobora kudahesha Imana icyubahiro. Ubuzima bwo gukizwa no kubahisha Imana ntibugarukira mu kuvuga no gukora imirimo runaka gusa, bigomba kugera no ku mibiri yacu.
Ni gute abakristo bahitamo imyambarire ihesha Imana icyubahiro?
Bamwe mu bakristo batekerezako uruhare bagira muguhitamo icyo bambara ntacyo byangiza ariko bagomba kwirinda cyane bakambara imyenda ibahesha icyubahiro ituma abatizera badashobora kubatandukanya n’abatarakira agakiza kandi bagatekerezako Imana nayo itita ku myambarire yacu.
Ibi birareba abagabo n’abagore bavugako bamenye Imana, ntibikwiyeko bambara imyenda ituma ubareba abibazaho, ikaba yakurura irari ry’umubiri.
1Yohana 2:16: “ kuko ikiri mu isi cyose ari irari ry’umubiri ari n’irari ry’amaso,cyangwa kwibona ku by’ubugingo bidaturuka kuri Data wa twese, ahubwo bituruka mu isi.”
Izi ni zimwe mungero zafasha abakristo guhitamo imyambaro yahesha Imana icyubahiro:
1. Ambara imyenda idakurura abo mudahuje igitsina
Abakristo ntibakwiye kwambara imyenda ikurura abantu ikaba yanabagusha mu cyaha cy’ubusambanyi. Ku bakobwa n’abagore bubaha Imana ntibikwiye kwambara imyenda ibonerana, migufi cyangwa indi yose ituma ubabonye abatekereza nabi.
Abagabo nabo, bambare imyenda ibahesha icyubahiro iterekana igituza, imyenda y’imbere, yacitse, ahubwo imyambaro yanyu ihetse So icyubahiro.
2. Wishukwa n’ibigezweho.
Muri iki gihe hagenda haduka imyenda itandukanye akenshi iba idahesha Imana icyubahiro.abakristo ntibakwiye guha umwanya imyenda y’inzaduka ngo barashakisha ubwiza.birakwiye ko bashiki bacu bakwiye gufata iya mbere bakaba intangarugero kuri bagenzi babo bambara ibibambika ubusa, bakabereka ko ubwiza nyakuri ari ukubaha Imana. Imana ntikeneye kuba wambaye ibigezweho ngo ibone ubwiza bwawe ahubwo ikeneye ko uyubaha.
1Petero 3:3: “Umurimbo wanyu we kuba uw’inyuma, uwo kuboha umusatsi cyangwa uwo kwambara izahabu cyangwa uwo gukanisha imyenda.”
3.Irate Imana gusa
Wikwirata imyambaro wambaye ahubwo wirate Imana n’umwana wayo. Ibyo nubigeraho uzumva neza ko utambaye neza ahubwo ari ukubahisha Imana n’umwana wayo w’ikinege wagucunguye.
Birakwiye ko abakristo bakunda kandi batinya Imana bayihesha icyubahiro binyuze mumyambaro bambara. Ni ngombwa kumenya ko imyambaro bambara igomba kugaragaza uwiza bwa Yesu Kristo.


text:
Rwanda | Mu rwego rwo kurinda umutekano imidugudu yose yahawe amatelefoni y’umutekano
Abaturage basabwa kugira uruhare rukomeye mu gucunga umutekano no gutanga amakuru ku bijyanye n’umutekano bakoresheje amaterefone bahawe mu midugudu Abaturage bagomba kuba umusemburo wo kwicungira umutekano More...
Rwanda | Nyagatare: Abaturage barishimira kwegerezwa itorero ku rwego rw’umudugudu
Abaturage batuye mu Murenge wa Rwimiyaga mu Karere ka Nyagatare, mu kiganiro cyahuje ukuriye iterero mu karere n’abaturage bari biganjemo abayobozi b’ubutugari n’abayobozi b’imidugudu More...
Rwanda : Mu Ntara y’i Burengerazuba haracyakenewe imbaraga nyinshi muri gahunda yo gutuza abantu mu midugudu
Guverineri w’Intara y’i Burengerazuba Kabahizi Céléstin yasabye abayobozi b’uturere twa Karongi na Ngororero kongera imbaraga mu gushishikariza abaturage kugira uruhare muri gahunda yo More...
Rwanda | Muhanga: abayobozi B’ imidugudu n’abacunga umutekano barasabwa gucunga umutekano w’abaturage kurusha gushaka nyungu
Mu gihe mu karere ka Muhanga hamaze havugwa guhungabana k’umutekano, bimaze kugaragazwa ko biterwa n’uko abayobozi b’imidugudu n’abagize koperative ishinzwe gucunga umutekano baharanira More...
Rwanda | Nyanza: AbatuyeumuduguduwaKabuzurubariyubakiraibirokugirangoubuyobozibwabobugireahobubarizwa
Inyubakoy’ibiroby’umuduguduwaKabuzuruigezekure AbaturagebatuyeumuduguduwaKabuzuru mu kagalikaKibinjako mu murengewaBusasamana mu karereka Nyanza afasheicyemezocyokwiyubakiraibiroby’umudugudukugirangoubuyobozibwabobugireahobabubarizahazwikandibanaboneahobubikaibikoreshobyaboby’akazibirimonakasheyagendanwagan’umuyoboziw’umudugudumu More...
Inshingano zo kuyobora umudugudu ziharirwa umuntu umwe muri batanu bawushinzwe.
Mu mahugurwa Komisiyo y’Igihugu y’amatora(NEC) yageneye abashinzwe Komite Nyobozi na Njyanama mu midugudu igize umurenge wa Muhima, abahuguwe bavuga ko umukuru w’umudugudu ari we wenyine usigaye More...
Huye: “Village kitchen†solution for malnutrition
Rwanda continue to put more efforts in ,Igikoni cy’umudugudu†(village kitchen) program which is widely introduced for parents to prepare balanced diet. In Huye district, the program started this March More...
Huye: Igikoni cy’umudugudu kizaba igisubizo ku kibazo cy’imirire mibi
Mu rwego rwo kurwanya imirire mibi mu gihugu, hashyizweho gahunda yo gufasha ababyeyi kwiga no kwimenyereza guteka indyo yuzuye. Iyi ndyo izajya itegurirwa mu gikoni cy’umudugudu. Mu Karere ka Huye, iyi More...
Rwanda : abaturage bo mu mudugudu w’Akabuga bageze kuri byinshi babikesha gushyira hamwe
Umuyobozi w’umudugudu w’Akabuga Mu gihe hagenda haboneka abantu bagaragaza ko bitaboroheye kubona amafaranga y’ubwisungane mukwivuza, bitewe ahanini nuko akenshi baba ari benshi mu muryango More...